(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡϟΣΤ΄

Πέμπτη 23 Σεπτεμβρίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την Έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτού, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του Δελτίου Επίκαιρων Ερωτήσεων της Παρασκευής 24 Σεπτεμβρίου 2021, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίων νόμων:

Οι Υπουργοί Εργασίας και Κοινωνικών Υποθέσεων, Οικονομικών, Ανάπτυξης και Επενδύσεων, Παιδείας και Θρησκευμάτων, Υγείας, Περιβάλλοντος και Ενέργειας, Προστασίας του Πολίτη, Δικαιοσύνης, Εσωτερικών, Επικρατείας, καθώς και οι Αναπληρωτές Υπουργοί Οικονομικών, Υγείας και Εσωτερικών κατέθεσαν στις 22 Σεπτεμβρίου 2021 σχέδιο νόμου: «Πρόληψη και αντιμετώπιση περιστατικών κακοποίησης και παραμέλησης ανηλίκων, Πρόγραμμα «Κυψέλη» για την αναβάθμιση της ποιότητας των παρεχόμενων υπηρεσιών σε βρεφικούς, βρεφονηπιακούς και παιδικούς σταθμούς, διατάξεις για την προώθηση της αναδοχής και της υιοθεσίας, «Προσωπικός Βοηθός για τα Άτομα με Αναπηρία» και άλλες διατάξεις», σελ.
2. Μόνη συζήτηση και ψήφιση επί της αρχής, των άρθρων και του συνόλου των σχεδίων νόμων του Υπουργείου Ανάπτυξης και Επενδύσεων:
 i. «Κύρωση της Συμφωνίας Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου του Μαρόκου στον Τομέα της Επιστημονικής και Τεχνολογικής Έρευνας», σελ.
 ii. «Κύρωση της Συμφωνίας Κοινοπραξίας ELIXIR για την ίδρυση της Ευρωπαϊκής Ερευνητικής Υποδομής Βιολογικών Δεδομένων στον τομέα της βιοεπιστήμης (ELIXIR)», σελ.
3. Κατάθεση πρότασης νόμου:Ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδος και οι Βουλευτές του κόμματός του κατέθεσαν στις 23.9.2021 πρόταση νόμου: «Για τους όρους εργασίας των εργαζομένων στη διανομή έτοιμου φαγητού και ποτού», σελ.

ΠΡΟΕΔΡΕΥΩΝ

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
ΒΙΛΙΑΡΔΟΣ Β. , σελ.
ΓΡΗΓΟΡΙΑΔΗΣ Κ. , σελ.
ΔΕΛΗΣ Ι. , σελ.
ΜΠΟΥΡΑΣ Α. , σελ.

Β. Επί των σχεδίων νόμων του Υπουργείου Ανάπτυξης και Επενδύσεων:
ΑΡΑΧΩΒΙΤΗΣ Σ. , σελ.
ΒΙΛΙΑΡΔΟΣ Β. , σελ.
ΓΡΗΓΟΡΙΑΔΗΣ Κ. , σελ.
ΔΕΛΗΣ Ι. , σελ.
ΔΗΜΑΣ Χ. , σελ.
ΚΑΤΡΙΝΗΣ Μ. , σελ.
ΜΠΟΥΚΩΡΟΣ Χ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡϟΣΤ΄

Πέμπτη 23 Σεπτεμβρίου 2021

Αθήνα, σήμερα στις 23 Σεπτεμβρίου 2021, ημέρα Πέμπτη και ώρα 10.11΄ συνήλθε στην Αίθουσα των συνεδριάσεων του βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής, κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Πριν προχωρήσουμε στη συμπληρωματική ημερήσια διάταξη της νομοθετικής εργασίας επιτρέψτε μου πρώτα να προβώ στις εξής ανακοινώσεις:

Πρώτον, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 24 Σεπτεμβρίου 2021, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1061/16-9-2021 επίκαιρη ερώτηση του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Σωκράτη Βαρδάκη προς τον Υπουργό Εργασίας και Κοινωνικών Υποθέσεων, με θέμα: «Η υποχρεωτικότητα των Συλλογικών Συμβάσεων συμβάλλει στην ενίσχυση της συλλογικής διεκδίκησης των εργαζομένων για καλύτερους όρους εργασίας, αποτρέποντας το ενδεχόμενο αποδυνάμωσης της διαπραγματευτικής δύναμής τους».

2. Η με αριθμό 1057/13-9-2021 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Εσωτερικών, με θέμα: «Άμεση επίλυση θεμάτων μετακίνησης των μαθητών στις πυρόπληκτες περιοχές».

3. Η με αριθμό 1058/15-9-2021 επίκαιρη ερώτηση του Βουλευτή Β3΄ Νότιου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας και Κοινωνικών Υποθέσεων, με θέμα: «Για τη διεξαγωγή Γενικών Συνελεύσεων των σωματείων δια ζώσης».

4. Η με αριθμό 1070/20-9-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Κλιματικής Κρίσης και Πολιτικής Προστασίας, με θέμα: «Από το Μάτι στην Εύβοια. Εγκληματική η άρνηση υλοποίησης των προτάσεων του πορίσματος Γκολντάμερ για την αναδιάρθρωση της δασοπυρόσβεσης».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1067/17-9-2021 επίκαιρη ερώτηση του Βουλευτή Β3΄ Νότιου Τομέα Αθηνών του ΣΥΡΙΖΑ - Προοδευτική Συμμαχία κ. Νικολάου Παππά προς τον Υπουργό Υποδομών και Μεταφορών, με θέμα: «Η Ν.Δ. «πάγωσε» τα μεγάλα έργα στη Θεσσαλονίκη και σήμερα τα επανεξαγγέλλει. Μεγάλες καθυστερήσεις και υψηλό κόστος για τους φορολογούμενους πολίτες».

2. Η με αριθμό 1074/20-9-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Αξιοποίηση του αεροδρομίου «Ν. Καζαντζάκης» προς όφελος της τοπικής κοινωνίας».

3. Η με αριθμό 1071/20-9-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Κλιματικής Κρίσης και Πολιτικής Προστασίας, με θέμα: «Απαξίωση του εθελοντικού κινήματος της Πυρόσβεσης και αχρήστευση των εθελοντών πυροσβεστών του Πυροσβεστικού Σώματος».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 7382/17-6-2021 ερώτηση του Βουλευτή Φθιώτιδας του ΣΥΡΙΖΑ - Προοδευτική Συμμαχία κ. Ιωάννη Σαρακιώτη προς τον Υπουργό Υποδομών και Μεταφορών, με θέμα: «Υποβάθμιση της Φθιώτιδας μέσω της μη εκτέλεσης σειράς δρομολογίων στο σιδηροδρομικό δίκτυο της-Χαρακτηριστικά τα παραδείγματα της υπολειτουργίας σε Μπράλο, Μώλο, Στυλίδα».

Δεύτερον, έχω την τιμή να ανακοινώσω στο Σώμα τα κάτωθι:

Η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτού.

Οι Υπουργοί Εργασίας και Κοινωνικών Υποθέσεων, Οικονομικών, Ανάπτυξης και Επενδύσεων, Παιδείας και Θρησκευμάτων, Υγείας, Περιβάλλοντος και Ενέργειας, Προστασίας του Πολίτη, Δικαιοσύνης, Εσωτερικών, Επικρατείας, καθώς και οι Αναπληρωτές Υπουργοί Οικονομικών, Υγείας και Εσωτερικών κατέθεσαν στις 22 Σεπτεμβρίου 2021 σχέδιο νόμου: «Πρόληψη και αντιμετώπιση περιστατικών κακοποίησης και παραμέλησης ανηλίκων, Πρόγραμμα «Κυψέλη» για την αναβάθμιση της ποιότητας των παρεχόμενων υπηρεσιών σε βρεφικούς, βρεφονηπιακούς και παιδικούς σταθμούς, διατάξεις για την προώθηση της αναδοχής και της υιοθεσίας, «Προσωπικός Βοηθός για τα Άτομα με Αναπηρία» και άλλες διατάξεις». Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου των σχεδίων νόμου του Υπουργείου Ανάπτυξης και Επενδύσεων:

1. «Κύρωση της Συμφωνίας Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου του Μαρόκου στον Τομέα της Επιστημονικής και Τεχνολογικής Έρευνας».

2. «Κύρωση της Συμφωνίας Κοινοπραξίας ELIXIR για την ίδρυση της Ευρωπαϊκής Ερευνητικής Υποδομής Βιολογικών Δεδομένων στον τομέα της βιοεπιστήμης (ELIXIR)».

Τα νομοσχέδια ψηφίστηκαν στη Διαρκή Επιτροπή κατά πλειοψηφία και εισάγονται προς συζήτηση στη Ολομέλεια με τη διαδικασία του άρθρου 108 του Κανονισμού της Βουλής. Δηλαδή, μπορούν να λάβουν τον λόγο όσοι έχουν αντίρρηση επί της κύρωσης των συμβάσεων για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά, με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Η ψηφοφορία και των δύο συμβάσεων θα γίνει μετά το τέλος της συζήτησής τους χωριστά και με τη σειρά που συζητήθηκαν.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συμφώνησε ομοφώνως.

Θέλει κάποιος συνάδελφος να πάρει τον λόγο ως προς τη διαδικασία; Δεν νομίζω.

**ΙΩΑΝΝΗΣ ΔΕΛΗΣ:** Η συζήτηση θα είναι ενιαία;

**ΠΡΟΕΔΡΕΥΩΝ (Αθανάσιος Μπούρας):** Ναι, η συζήτηση θα είναι ενιαία.

Μπορεί κάποιος να θέλει κάτι να πει επί όσων εγώ ανέγνωσα και με αυτήν την έννοια ρώτησα. Έγινε, όμως, διευκρίνιση πρώτον, να το πούμε και προφορικά, ότι θα πάρουν τον λόγο όσοι κατά το άρθρο 108…

**ΒΑΣΙΛΕΙΟΣ ΒΙΛΙΑΡΔΟΣ:** Για πέντε λεπτά;

**ΠΡΟΕΔΡΕΥΩΝ (Αθανάσιος Μπούρας):** Για πέντε λεπτά.

Αυτοί που διαφωνούν μπορεί να μιλήσει και ο εισηγητής ή ο ειδικός αγορητής και ο Κοινοβουλευτικός Εκπρόσωπος για πέντε λεπτά.

**ΒΑΣΙΛΕΙΟΣ ΒΙΛΙΑΡΔΟΣ:** Πέντε λεπτά για την κάθε μία;

**ΠΡΟΕΔΡΕΥΩΝ (Αθανάσιος Μπούρας):** Πέντε λεπτά για την κάθε μιαπροφανώς από τη στιγμή που συζητούνται ενιαία. Ο Κανονισμός λέει ότι για κάθε περίπτωση υπάρχει ο χρόνος των πέντε λεπτών, εφόσον συμφωνήσαμε ότι θα συζητηθούν ενιαία και οι δύο. Επομένως ο καθένας μπορεί να χρησιμοποιήσει το δεκάλεπτο, δηλαδή πέντε λεπτά για την κάθε σύμβαση.

Ταυτόχρονα εξηγώ και λέω ότι και όσοι, εν πάση περιπτώσει, δεν έχουν αντίρρηση και συμφωνούν μπορούν να πάρουν τον λόγο αντίστοιχα για πέντε λεπτά για κάθε σύμβαση. Σε αυτή την περίπτωση μιλάει ένας ή ο Κοινοβουλευτικός Εκπρόσωπος ή ο εισηγητής ή ο ειδικός αγορητής. Αυτό διευκρινίζω, ενώ στην περίπτωση της διαφωνίας μπορούν να μιλήσουν και ο εισηγητής, ο ειδικός αγορητής αλλά και ο Κοινοβουλευτικός Εκπρόσωπος.

Με αυτή την έννοια εγώ είπα αν υπάρχει κάποια διαδικαστική ερώτηση. Και πράγματι υπήρχε, ήταν πολύ σωστό διευκρινιστικά το ερώτημα του κυρίου Βιλιάρδου.

Επομένως να πω ποιες ήταν οι θέσεις των κομμάτων.

Για την πρώτη σύμβαση που αφορά το Μαρόκο, αλλά και για τη δεύτερη για το ELIXIR οι θέσεις των κομμάτων ήταν: H Νέα Δημοκρατία ήταν υπέρ, ο ΣΥΡΙΖΑ υπέρ, το Κίνημα Αλλαγής υπέρ. Το ΚΚΕ ήταν κατά και για τις δυο συμβάσεις. Η Ελληνική Λύση επιφυλάχθηκε για το Μαρόκο και ήταν κατά για το ELIXIR. Το ΜέΡΑ25 επιφυλάχθηκε και για τις δύο συμβάσεις.

Μετά από αυτά τον λόγο έχει ο ειδικός αγορητής του Κομμουνιστικού Κόμματος Ελλάδας, ο συνάδελφος, ο κ. Γιάννης Δελής.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Θα επιχειρήσω να αιτιολογήσω την αρνητική μας ψήφο και στις δύο συμβάσεις, λέγοντας κατ’ αρχάς ότι το ELIXIR είναι η Πανευρωπαϊκή Ερευνητική Υποδομή, η οποία στηρίζει τη φύλαξη, την ανάλυση και τη διαχείριση του τεράστιου όγκου δεδομένων που παράγονται διεθνώς ολοένα και περισσότερο από τις βιοεπιστήμες. Πρόκειται δηλαδή για μία υποδομή κατανεμημένη, η οποία συνδέει βάσεις δεδομένων, εργαλεία υπολογιστικά, υλικό εκπαιδευτικό βιοπληροφορικής και υπολογιστικό αποθηκευτικό δυναμικό.

Η Ελλάδα είναι παρατηρητής από το 2014, ενώ η αίτηση για την πλήρη ένταξη στον Οργανισμό ELIXIR υποβλήθηκε το 2019 από την κυβέρνηση του ΣΥΡΙΖΑ.

Η συγκεκριμένη σύμβαση για την ένταξη στο πρόγραμμα ELIXIR και τη δημιουργία εθνικών κόμβων υλοποίησης εντάσσεται σε αυτό που λέγεται ευρωπαϊκή στρατηγική για τη διαχείριση των δεδομένων, η οποία έχει ως κύριο βέβαια στόχο τη θέσπιση μιας ενιαίας αγοράς δεδομένων, σε συνδυασμό βέβαια πάντοτε και με τις προσπάθειες των κρατών- μελών του Οργανισμού ELIXIR για τη δημιουργία αυτών των λεγόμενων κοινών κέντρων δεδομένων.

Με τον τρόπο αυτό εξασφαλίζεται ότι τα δεδομένα μεγάλης κλίμακας, τα λεγόμενα big data, θα μπορούν να κυκλοφορούν ελεύθερα μέσα στην Ευρωπαϊκή Ένωση και σε όλους τους τομείς, προκειμένου ασφαλώς να προσφέρουν διαρκώς ολοένα και νέα επενδυτικά πεδία στους επιχειρηματικούς ομίλους, έχοντας μάλιστα εξασφαλισμένη και την επιπλέον οικονομική τους στήριξη από τους προϋπολογισμούς των κρατών που συμμετέχουν σε τέτοια προγράμματα, όπως είναι το ELIXIR.

Θέλουμε για μια ακόμα φορά να τοποθετηθούμε ως ΚΚΕ για τον επονομαζόμενο ψηφιακό μετασχηματισμό, διότι στην ουσία γι’ αυτό μιλάμε, τη σύγχρονη δηλαδή παραγωγική εφαρμογή της επιστήμης. Ποτέ δεν πρόκειται και δεν επρόκειτο φυσικά ουδέποτε για μια ουδέτερη αταξική διαδικασία, αφού το κρίσιμο ζήτημα πάντα είναι το ποιος διαφεντεύει τα μέσα παραγωγής και άρα και την ίδια την παραγωγή και όπως είναι γνωστό, σήμερα και στη χώρα μας, μα και στον κόσμο ολόκληρο, τον ρόλο αυτό τον έχουν οι επιχειρηματικοί όμιλοι.

Συνεπώς, πίσω από το μοντέρνο περιτύλιγμα του ψηφιακού μετασχηματισμού πάει να κρυφτεί το κύριο, που δεν είναι άλλο από την αξιοποίηση των νέων τεχνολογιών, ώστε να εφαρμοστεί πιο αποτελεσματικά και πιο επιτελικά, αν θέλετε, από το αστικό κράτος η στρατηγική και η πολιτική, η οποία ωφελεί το κεφάλαιο και γι’ αυτόν βεβαίως τον λόγο -επειδή ωφελεί το κεφάλαιο- επιβαρύνει και τον λαό. Ας το δούμε αυτό στο ELIXIR.

Η συγκεκριμένη οργάνωση των δεδομένων βιοπληροφορικής δεν δείχνει τις μεγάλες δυνατότητες για την περαιτέρω ανάπτυξη της επιστήμης; Δεν δείχνει τις μεγάλες δυνατότητες για την πλατιά ανεμπόδιστη διάχυση της επιστημονικής γνώσης μέσα από τις νέες τεχνολογικές δυνατότητες που ολοένα αναπτύσσονται, για την επιβεβλημένη διεθνή συνεργασία των ερευνητικών ομάδων σε μια εργασία η οποία διαρκώς κοινωνικοποιείται; Ασφαλώς και το δείχνει. Μόνο που αυτό δεν μπορεί να γίνει ολοκληρωμένα στο καπιταλιστικό σύστημα, αφού και η έρευνα και η καινοτομία προορίζονται να υπηρετούν τα κέρδη των επιχειρηματικών ομίλων και όχι τις ανάγκες των λαών.

Αυτό ακριβώς δεν είδαμε να γίνεται και με το εμβόλιο του κορωνοϊού; Δεν είδαμε μέσα σε χρόνο ρεκόρ το θρίαμβο της επιστήμης ενάντια σε έναν επικίνδυνο ιό από τη μια και από την άλλη δεν είδαμε τον αδυσώπητο ανταγωνισμό των φαρμακευτικών κολοσσών και των μεγάλων καπιταλιστικών χωρών, που πρόσθεσαν ακόμα και το εμβόλιο στους άγριους γεωστρατηγικούς τους ανταγωνισμούς; Φυσικά και τα είδαμε. Άλλωστε, ας ρίξουμε όλοι μια ματιά στην εμβολιαστική κάλυψη της Αφρικής που ακόμα βρίσκεται αρκετά κάτω από το 10% και θα καταλάβουμε όλοι περί τίνος πρόκειται.

Για το ότι το ELIXIR υπηρετεί τα σχέδια των φαρμακοβιομηχανιών δεν το λέμε εμείς, το λέει το ίδιο το ELIXIR στον ηλεκτρονικό του κόμβο. Στο κεφάλαιο με τον τίτλο «Προώθηση της καινοτομίας και βιομηχανικής χρήσης των πληροφοριών» αναφέρεται χαρακτηριστικά. Το διαβάζω: «Ο χειρισμός και η ανάλυση των τεράστιων ποσοτήτων δεδομένων που παράγονται τώρα στην επιστήμη της ζωής απαιτούν συχνά περισσότερους πόρους –μάλιστα!- από ό,τι έχουν οι επιχειρήσεις υγείας και οι εταιρείες βιοτεχνολογίας. Μια λύση γι’ αυτό είναι η στενή συνεργασία των ιδιωτικών με δημόσιες υπηρεσίες, όπως είναι το ELIXIR. Έτσι, το ELIXIR αναπτύσσει ένα βιομηχανικό πρόγραμμα, που προωθεί αυτές τις συνεργασίες -αυτά τα λέει το ίδιο το ELIXIR στην ιστοσελίδα του- όχι μόνο εντός της Ευρώπης, αλλά σε ολόκληρο τον κόσμο».

Η υποδομή που δημιουργεί το ELIXIR θα κάνει τα δεδομένα της επιστήμης της ζωής σε όλη την Ευρώπη πιο προσβάσιμα και θα παρέχει ευκολότερους τρόπους ανάλυσης και απόκτησης νέων πληροφοριών από αυτά τα δεδομένα και αυτές οι νέες ιδέες θα τονώσουν τις καινοτομίες -που νομίζετε- στη βιοτεχνολογία και τη φαρμακευτική βιομηχανία.

Το ELIXIR τα λέει αυτά.

Αυτό εννοεί, βέβαια, και η τωρινή σύμβαση όταν λέει ότι τα οφέλη που αναπτύσσονται στην παρούσα σύμβαση, είναι η μεγαλύτερη αποτελεσματικότητα στην αγορά και στον διεθνή ανταγωνισμό. Δεν έχουμε την παραμικρή αμφιβολία για αυτό. Την παραμικρή! Το ερώτημα είναι ποια ακριβώς θα είναι τα οφέλη για το λαό, αλλά και για τους χιλιάδες εργαζόμενους στην έρευνα. Ούτε οι σύγχρονες υπηρεσίες υγείας θα πάψουν να είναι εμπόρευμα ακριβό για να είναι δικαίωμα όλων, ούτε οι εργαζόμενοι στην έρευνα θα δουν καλύτερες εργασιακές σχέσεις και συνθήκες με την ελαστική εργασία και την εντατικοποίηση να είναι ο κανόνας, ούτε καν και αυτές οι υποδομές των ερευνητικών ιδρυμάτων θα βελτιωθούν παρά μόνο τόσο και όταν υπηρετούν τις επιδιώξεις των ομίλων και όχι, βέβαια, τις λαϊκές ανάγκες.

Έτσι, οι επιχειρήσεις από τη μία θα μπορούν να ψαρεύουν εμπορικά, αξιοποιήσιμα ερευνητικά αποτελέσματα με μεγαλύτερη ευκολία ασφαλώς, οι ιδιωτικές κλινικές και τα εθνικά συστήματα υγείας θα καθορίζουν αποτελεσματικότερα τη διάθεση πόρων με βάση τη γνωστή λογική κόστους-οφέλους, ενώ η έρευνα των ερευνητικών κέντρων θα συνδέεται πιο οργανικά με τις επιδιώξεις των φαρμακοβιομηχάνων και άρα η έρευνα θα απομακρύνεται ακόμα περισσότερο από τις πραγματικές ανάγκες της κοινωνίας, του λαού δηλαδή.

Το λένε, άλλωστε, και οι ίδιοι οι όροι της σύμβασης. «Τα κέντρα υλοποίησης αναλαμβάνουν την υποχρέωση ανάπτυξης συγκεκριμένων ενοτήτων εργασίας, για τις όποιες ενότητες θα αξιολογούνται με βάση τους στόχους και τα παραδοτέα τους.» Άρα, αυτό που προβάλλεται ως ελευθερία, δήθεν, στην επιλογή των θεμάτων ερευνητικής ενασχόλησης, δεν είναι τίποτε άλλο παρά μια προσαρμογή στις νέες οικονομικές απαιτήσεις του ψηφιακού μετασχηματισμού.

Και εδώ θέλουμε να το ξαναπούμε: Ως ΚΚΕ ποτέ δεν βρεθήκαμε, δεν βρισκόμαστε και δεν πρόκειται να βρεθούμε απέναντι, ενάντια στην αξιοποίηση των νέων παραγωγικών δυνατοτήτων -αν είναι δυνατόν!- των επιτευγμάτων της επιστήμης, την ανάπτυξη της ίδιας της επιστήμης ως γενικευμένης παραγωγικής δύναμης της κοινωνίας. Ασφαλώς και θεωρούμε ότι οι δυνατότητες βιοπληροφορικής ανάλυσης σε μεγάλη κλίμακα και με διεθνή συνεργασία μπορούν να συμβάλουν ουσιαστικά στην ανάπτυξη νέων, καινοτόμων θεραπευτικών προσεγγίσεων. Μπορούν να συμβάλουν, επίσης, στην οργάνωση, τη διάθεση και την επεξεργασία δεδομένων από την επιστημονική κοινότητα. Θεωρούμε αναγκαία ασφαλώς και υποστηρίζουμε την ελληνική ερευνητική κοινότητα στη χρήση τέτοιων τεχνολογιών αιχμής στη Βιοπληροφορική, στην Υπολογιστική Βιολογία, μέσω παροχής της κατάλληλης υποδομής, των εργαλείων, των βάσεων δεδομένων. Όπως δείχνει, όμως, κάθε μέρα η ίδια η ζωή, όλα αυτά τα εργαλεία αποτελούν εν δυνάμει ιδιοκτησία των μονοπωλιακών, των επιχειρηματικών ομίλων. Όσο στρατεύονται στις επιλογές της Ευρωπαϊκής Ένωσης για την κερδοφορία και την ανταγωνιστικότητα, όσο κινούνται μέσω ευρωπαϊκών προγραμμάτων, που στηρίζουν αυτή τη στρατηγική, τόσο θα απομακρύνεται η έρευνα και τα αποτελέσματά της από την ουσιαστική κάλυψη των λαϊκών αναγκών.

Έχουμε και μια ερώτηση προς τον κύριο Υπουργό. Η σύμβαση ορίζει ότι οι συμβάσεις και οι αμοιβές των υπαλλήλων των εθνικών κόμβων του ELIXIR καθορίζονται με βάση τους κανονισμούς προσωπικού του EMBL, του Ευρωπαϊκού Εργαστηρίου Μοριακής Βιολογίας. Μήπως θα μπορούσατε να μας πείτε κάτι περισσότερο γι’ αυτούς τους κανονισμούς του προσωπικού;

Τα ίδια ακριβώς ισχύουν και για τη σύμβαση της χώρας μας με το Μαρόκο στον τομέα της επιστημονικής και τεχνολογικής έρευνας. Ούτε οι λαοί των δύο χωρών έχουν κάτι να ωφεληθούν από αυτή, ούτε οι εργαζόμενοι, βέβαια, στον τομέα της έρευνας. Οι επίδοξοι κερδισμένοι είναι και εδώ οι επιχειρηματικοί όμιλοι και των δύο χωρών.

Αυτό το παραδέχεται και το διαλαλεί και η ίδια η αιτιολογική έκθεση που συνοδεύει αυτή τη σύμβαση, λέγοντας χαρακτηριστικά ότι αυτή όπως και όλα τα διμερή προγράμματα τής από κοινού έρευνας, της τεχνολογικής ανάπτυξης και καινοτομίας, στόχο έχουν την ενίσχυση της ανταγωνιστικότητας των δύο χωρών. Αυτό λέει! Λέει ότι αφορά κατά βάση την ερευνητική και ακαδημαϊκή κοινότητα -μέχρι εδώ καλά ακούγεται- αλλά και τις επιχειρήσεις ή ότι έχουν δικαίωμα προς χρηματοδότηση ερευνητικοί οργανισμοί, πανεπιστήμια και ερευνητικά κέντρα αλλά και ιδιωτικές επιχειρήσεις.

Με βάση όλα τα παραπάνω -όπως καταλαβαίνετε- δεν μπορούμε παρά να καταψηφίσουμε και τις δύο συμβάσεις.

Ευχαριστώ πάρα πολύ κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Δελή. Και τον λόγο έχει, αφού τακτοποιηθεί υγειονομικά το Βήμα, ο ειδικός αγορητής της Ελληνικής Λύσης κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, ξεκινώντας από τη συμφωνία με το Μαρόκο δηλώσαμε επιφύλαξη στην επιτροπή περιμένοντας τις απαντήσεις του Υφυπουργού, που τελικά δεν μας δόθηκαν. Ειδικότερα ζητήσαμε να μας αναλύσει τα οφέλη της Ελλάδας από τη συμφωνία στο επίπεδο της έρευνας και της βιομηχανίας. Σημειώνουμε εδώ πως το Μαρόκο δεν κατασκευάζει απλά αυτοκίνητα, ηλεκτρικά επίσης, αλλά είναι ο πέμπτος εξαγωγέας αυτοκινήτων στην Ευρωπαϊκή Ένωση, όπως θα καταθέσουμε στα Πρακτικά. Η αιτία είναι πως έχουν μεταφερθεί εκεί και παράγουν κυρίως γαλλικές εταιρείες, όπως άλλωστε συμβαίνει και με την Τουρκία. Ενώ αφ’ ενός μεν έχει υψηλό ποσοστό εγχώριας προστιθέμενης αξίας, αφ’ ετέρου διεξάγει και κάποιες έρευνες.

Δυστυχώς η Ελλάδα είναι από τις ελάχιστες χώρες στην Ευρωπαϊκή Ένωση που δεν έχει κανενός είδους αυτοκινητοβιομηχανία. Οπότε ίσως θα βοηθούσε η εμπειρία του Μαρόκου, εάν βέβαια η Κυβέρνηση είχε κάποια ρεαλιστικά σχέδια που δεν ακούσαμε.

Από την άλλη πλευρά, αναφέραμε πως κατανοούμε τη συμφωνία της προώθησης των σχέσεών μας με το Μαρόκο από γεωπολιτικής πλευράς με δεδομένο το ότι έχει κάποιες διαφορές με την Τουρκία που προέρχονται από την πρόσβασή της στη Λιβύη, καθώς επίσης και εμπορικές, που αναλύσαμε. Επομένως θα είχε νόημα η συνεργασία στο θέμα της ΑΟΖ και του ελέγχου της μετανάστευσης, χωρίς όμως να γνωρίζουμε εάν το επιδιώκει η Κυβέρνηση.

Συνεχίζοντας τονίσαμε πως πρέπει να προσέξουμε, επειδή το Μαρόκο εξάγει τρομοκράτες. Επίσης για το ότι είναι κομβικό σημείο για τη διακίνηση παράνομων μεταναστών και ναρκωτικών προς την Ευρώπη. Είναι από τους κύριους προμηθευτές ναρκωτικών της Ευρώπης.

Όσον αφορά τώρα στην εμπορική μας συνεργασία με το Μαρόκο, θα μπορούσε να στηριχθεί με αυτή τη συμφωνία, με απώτερες προοπτικές τις χώρες της Αφρικής, για τις οποίες το Μαρόκο αποτελεί κόμβο, καθώς επίσης μία κρίσιμη περιοχή της Βόρειας Αφρικής και του αραβικού κόσμου.

Περαιτέρω στο προοίμιο της συμφωνίας παρατίθεται ότι ο σκοπός της είναι η βελτίωση του οικονομικού και βιοτικού επιπέδου μέσω της επιστημονικής έρευνας και της τεχνολογίας. Βέβαια, δεν διαπιστώνουμε κάτι τέτοιο να συμβαίνει στην Ελλάδα, αφού τα περισσότερα χρήματα, όπως τα επιδόματα της πανδημίας και οι επενδύσεις, κατευθύνονται στην μονοκαλλιέργεια του τουρισμού. Το άρθρο 2 τώρα περιλαμβάνει την εκπόνηση κοινών προγραμμάτων επιστημονικής και τεχνολογικής έρευνας συνολικού ύψους 1.000.000 ευρώ για τρία έως τέσσερα ερευνητικά έργα ανώτατου ύψους ανά έργο 250.000. Ρωτήσαμε σε τι ακριβώς θα ξοδευτούν χωρίς να πάρουμε απάντηση.

Στο άρθρο 5 ρωτήσαμε εάν έχει ερευνηθεί ποιο είναι το νομοθετικό πλαίσιο του Μαρόκου ως προς την προστασία της πνευματικής περιουσίας, έτσι ώστε να διαπιστώσουμε εάν η Ελλάδα είναι επαρκώς προστατευμένη από τυχόν διαρροές. Ζητήσαμε δε να παρασχεθεί ένα υπόδειγμα του πλαισίου προστασίας, έτσι ώστε να το γνωρίζουν οι ενδιαφερόμενοι φορείς.

Στο άρθρο 7 και στην παράγραφο 3 είπαμε πως δεν διευκρινίζονται οι τρίτοι φορείς που είναι αρμόδιοι για την υλοποίηση των προγραμμάτων σε κάθε χώρα, ούτε τα χρήματα που θα λαμβάνουν.

Στο άρθρο 10 δηλώσαμε πως διαφωνούμε με την πάγια τακτική τέτοιων συμβάσεων με την έννοια πως προτιμούμε να υπάρχει η δυνατότητα επίλυσης μέσω των δικαστηρίων, ειδικά όσον αφορά θέματα πνευματικής περιουσίας.

Τέλος, στο δεύτερο μέρος είπαμε πως δεν συμφωνούμε στο ότι τα εκτελεστικά προγράμματα που καταρτίζονται από τη μεικτή επιτροπή εγκρίνονται με κοινή απόφαση των κατά περίπτωση αρμοδίων Υπουργών και όχι με διαδικασίες μέσω της κοινοβουλευτικής οδού.

Για τους λόγους, λοιπόν, που αναλύσαμε δεν μπορούμε να υπερψηφίσουμε τη σύμβαση, ενώ ένας επιπλέον λόγος είναι πως δεν εμπιστευόμαστε πια καθόλου την Κυβέρνηση.

Όσον αφορά τώρα τη συμφωνία συμμετοχής στην κοινοπραξία ELIXIR, στην Ευρωπαϊκή Υποδομή Βιολογικών Δεδομένων στον τομέα της βιοεπιστήμης, ο βασικός λόγος που την καταψηφίσαμε ήταν η διαδικασία που ακολουθείται, αφού θεωρούμε πως κάτι τόσο σημαντικό θα έπρεπε να αναλυθεί εκτενέστερα.

Από την άλλη πλευρά προφανώς είμαστε υπέρ της εξέλιξης και της επιστήμης, αλλά αυτό δεν σημαίνει πως δεν θα επιτρέπεται η κριτική σκέψη ή πως δεν θα προστατεύονται τα προσωπικά δεδομένα, θα υποβιβάζονται οι ανθρώπινες ελευθερίες και θα καταργείται κατά το δοκούν το ιατρικό απόρρητο. Άλλωστε η επιστήμη είναι από τη φύση της μία αμφιλεγόμενη και σκεπτόμενη ερευνητική διαδικασία, η οποία στηρίζεται στην κριτική σκέψη, ενώ σχεδόν η κάθε επόμενη μεγάλη εξέλιξη αποδεικνύει πως η προηγούμενη ήταν λανθασμένη ή έστω ανεπαρκής, όπως άλλωστε φαίνεται με παράδειγμα τη θεωρία του Νεύτωνα από τον Αϊνστάιν.

Αναφέραμε στη συνέχεια πως στην ELIXIR συμμετέχουν με ισάριθμους εθνικούς κόμβους είκοσι μία χώρες, τόσο από την Ευρωπαϊκή Ένωση όσο και εκτός, ενώ δεν συμμετέχουν από την Ευρωπαϊκή Ένωση η Αυστρία, η Κύπρος -μόνο ως παρατηρητής-, η Βουλγαρία, η Ρουμανία, η Πολωνία, η Μάλτα, η Κροατία, η Λετονία, η Λιθουανία και η Σλοβακία. Θεωρούμε πάντως ιδιαίτερα σημαντικό το ότι δεν συμμετέχει η Αυστρία, αφού είναι κορυφαία στον τομέα της ιατρικής.

Συνεχίσαμε λέγοντας πως είναι ατυχής η δημιουργία της συγκεκριμένης πρωτοβουλίας αν μη τι άλλο λόγω των πολλών ασαφειών ως προς τη σκοπιμότητα και τη λειτουργία της. Τονίσαμε πως οφείλει να εξεταστεί συνολικά ενώ για να τεκμηριώσουμε τις επιφυλάξεις μας αναφέραμε ορισμένα γεγονότα που αποδεικνύουν τόσο τη σημασία των βιοδεδομένων όσο και τους κινδύνους από τη χρήση τους που δεν υπάρχει λόγος βέβαια να επαναλάβουμε ξανά εδώ. Διευκρινίσαμε, επίσης, πως στις Ηνωμένες Πολιτείες υπάρχει ειδική νομοθεσία έτσι ώστε να μη γίνονται διακρίσεις από τις ασφαλιστικές εταιρείες με βάση τα χαρακτηριστικά του DNA των ανθρώπων και της πιθανότητας να ασθενήσουν.

Ρωτήσαμε επιπλέον τι θα συμβεί εάν τα δεδομένα δεν είναι ασφαλή και διαρρεύσουν στις ασφαλιστικές καθώς επίσης εάν υπάρχει μία ανάλογη νομοθεσία στην Ευρωπαϊκή Ένωση και στην Ελλάδα χωρίς να πάρουμε ούτε εδώ απάντηση.

Περαιτέρω αναφέραμε πως οι επιφυλάξεις μας απέναντι στην ELIXIR και στη σημερινή σύμβαση οφείλονται στον προβληματισμό μας σχετικά με την ασφάλεια των συγκεκριμένων προσωπικών δεδομένων, έτσι ώστε να μη γίνονται αντικείμενο εκμετάλλευσης από κράτη, από τις πανίσχυρες πολυεθνικές ή από οποιονδήποτε άλλον, πόσω μάλλον όταν πρόκειται για δεδομένα υγείας.

Εν προκειμένω είναι γνωστή σε όλους μας η περίπτωση του Facebook, που τελείως καταχρηστικά και έκνομα -παράνομα στην ουσία- από το 2010 έως το 2017 πούλησε χιλιάδες δεδομένα προσωπικού χαρακτήρα εν αγνοία φυσικά των χρηστών σε εταιρείες κολοσσούς όπως η «MICROSOFT», η «AMAZON», η «NETFLIX» κ.λπ..

Είπαμε πως υπάρχει επίσης ο κίνδυνος διαρροής ευαίσθητων πληροφοριών για τα βιοδεδομένα σε τρίτες χώρες, με τις οποίες η Ελλάδα βρίσκεται σε διαρκή αντιπαράθεση μέσω της λειτουργίας κόμβων εταιρειών του άρθρου 8. Πόσω μάλλον αφού το νομικό πλαίσιο της συμφωνίας δεν είναι επαρκώς προστατευμένο για την αποτροπή τέτοιου είδους διαρροών.

Τέλος, αναφέραμε πως το προοίμιο αποτελεί ένα συνονθύλευμα αόριστων σκοπών περί ανάγκης συνεργασίας μέσω του ELIXIR, χωρίς όμως να προσδιορίζεται η ανάγκη ίδρυσης και λειτουργίας του φορέα, με αναφορές τόσο ασαφείς και μη κατανοητές, που αύξησαν τις επιφυλάξεις μας, ενώ το ίδιο συμβαίνει και με πολλά άρθρα της συμφωνίας.

Κλείσαμε ζητώντας την απόσυρση της συμφωνίας, έτσι ώστε να συζητηθεί με κάθε λεπτομέρεια ως προς το βασικό περιεχόμενό της αλλά και άρθρο προς άρθρο σε μία κανονική επιτροπή. Ας μη μας απαντήσετε μόνο πως έτσι την υπέγραψαν όλοι, όπως έχει συμβεί πολλές φορές, γιατί ασφαλώς δεν το θεωρούμε σοβαρό επιχείρημα. Δεν σημαίνει πως ό,τι μας δίνουν οι άλλοι, εμείς θα το υπογράφουμε χωρίς να το εξετάσουμε. Εάν συνέβαινε κάτι τέτοιο, δεν υπήρχε ανάγκη να κατατεθεί καμμία σύμβαση στη Βουλή.

Παρακαλέσαμε να επανεξεταστεί γενικότερα η στάση της ελληνικής πολιτείας, όσον αφορά τα θέματα της Βιογενετικής και της Βιοηθικής, με δεδομένο το ότι η παρούσα σύμβαση υπεγράφη το 2018, ενώ έκτοτε έχουμε περισσότερες εμπειρίες λόγω της πανδημίας και οι τεχνολογικές εξελίξεις είναι ραγδαίες.

Όσο για τα κέρδη των φαρμακευτικών που ανέφερε ο συνάδελφος, αρκεί να πει κανείς πως η γερμανική εταιρεία «BIONTECH» είχε κέρδη 2,6 δισεκατομμύρια ευρώ μόνο το δεύτερο τρίμηνο του 2021, μόνο για ένα τρίμηνο δηλαδή, σε τζίρο λίγο μεγαλύτερο των 5 δισεκατομμυρίων ευρώ, δηλαδή καθαρά κέρδη πάνω από 50%, παρά το ότι χρηματοδοτήθηκε με 350 εκατομμύρια περίπου από τους Γερμανούς φορολογούμενους για την εφεύρεση του γνωστού εμβολίου mRNA.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Βιλιάρδο.

Έχω την τιμή να ανακοινώσω στο Σώμα ότι ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας και οι Βουλευτές του κόμματός του κατέθεσαν στις 23-9-2021 πρόταση νόμου: «Για τους όρους εργασίας των εργαζομένων στη διανομή έτοιμου φαγητού και ποτού».

Παραπέμπεται στην αρμόδια Διαρκή Επιτροπή.

Τον λόγο τώρα έχει εκ μέρους του ΜέΡΑ25 ο κ. Κλέων Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ που μου δίνετε τον λόγο, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον δικαιούστε. Εγώ απλώς κάνω τον μεσάζοντα!

**ΚΛΕΩΝ ΓΡΗΓΟΡΙΑΔΗΣ:** Να είστε καλά, κύριε Πρόεδρε.

Κυρίες και κύριοι Βουλευτές, κύριε Υπουργέ, θα παρατηρήσατε όλοι ότι δεν είμαι ειδικός αγορητής του ΜέΡΑ25, είμαι ο Κοινοβουλευτικός του Εκπρόσωπος. Δεν έχει συμβεί κάτι στον κ. Λογιάδη και είμαι εγώ εδώ. Είμαι εδώ, γιατί το ΜέΡΑ25 θεωρεί πολύ σημαντικότερο γεγονός από τις κυρώσεις των δυο συμβάσεων που συζητά σήμερα η Βουλή -στις οποίες, ειρήσθω εν παρόδω, κύριε Πρόεδρε, ψηφίζουμε «παρών» για ευνόητους λόγους που ανέλυσε ο κ. Λογιάδης τις προηγούμενες μέρες στις επιτροπές- ένα γεγονός που συνέβη χθες στην Αθήνα, αλλά θεωρούμε ότι συντάραξε ολόκληρη την επικράτεια της Ελλάδας. Και βέβαια, δεν θα μπορούσε να είναι άλλο αυτό το γεγονός στο οποίο αναφέρομαι από τη μεγαλειώδη, από τις μεγαλειωδέστερες που έχω δει στη ζωή μου -και είμαι αρκετά μεγάλος, πενήντα έξι χρονών πια κλεισμένων- συγκεντρώσεις και πορείες στο κέντρο της πόλης μας από μια τάξη ανθρώπων που αποτελούν την εσχατιά της εργατικής τάξης, το προλεταριάτο του προλεταριάτου, από μία τάξη ανθρώπων, κύριε Πρόεδρε και κυρίες και κύριοι συνάδελφοι, που βιώνουν εργασιακό μεσαίωνα από την πρώτη μέρα που συστάθηκε η αιτία της εργασίας τους.

Από την πρώτη μέρα, κύριε Πρόεδρε, που συστάθηκαν οι ψηφιακοί αυτοί κολοσσοί, που λέγονται -με το όνομά τους θα τους λέμε πάντα εδώ εμείς στο ΜέΡΑ25- «eFOOD» και «WOLT», η εκμετάλλευση των ανθρώπων αυτών είναι άνευ προηγουμένου και αγγίζει τα επίπεδα εκμετάλλευσης προηγούμενων αιώνων στην επικράτεια της ευρωπαϊκής ηπείρου. Αυτά συνέβαιναν, δηλαδή, περίπου στους καπνοδοχοκαθαριστές, στους ανηλίκους που ανέβαιναν, και πέθαιναν, για να καθαρίσουν τις καπνοδόχους των πλουσίων στο Λονδίνο στις αρχές του προηγούμενου αιώνα ή και πιο πριν, στο τέλος του προπροηγούμενου αιώνα, για να μιλάμε με ακρίβεια. Σε τέτοιες συνθήκες ζουν, λοιπόν, όλοι αυτοί οι άνθρωποι.

Αυτοί οι άνθρωποι, κύριε Πρόεδρε, μου έκαναν την τιμή χθες να με αφήσουν με τη μηχανή μου, γιατί ήταν μία πορεία -λόγω του γεγονότος, βέβαια, ότι είναι διανομείς οι άνθρωποι αυτοί και έχουν τα παπιά τους και τα σκούτερ τους- να κυκλοφορήσω μαζί τους, να περάσω όλη τη διαδρομή από Πεδίο του Άρεως μέχρι τη Βουλή μας και από τη Βουλή μας μέχρι το Νέο Ηράκλειο, που τυγχάνει να είναι τα γραφεία της εταιρείας, όπου βεβαίως τα αφεντικά τους αρνήθηκαν να τους δεχθούν και όπου βεβαίως ο Υπουργός Προστασίας του Πολίτη μόλις ανέλαβε τα καθήκοντα έστειλε τον Αττικάρχη να κλείσει με δυο κλούβες τη λεωφόρο Ηρακλείου, για να τους απαγορεύσει να φθάσουν στα γραφεία της εταιρείας τους, ώστε να εκφράσουν τη διαμαρτυρία τους, ενώ είχαν κάθε νόμιμο νομικό δικαίωμα, καθώς η πορεία τους ήταν νόμιμη και προαναγγελμένη. Να τα λέμε όλα αυτά.

Κυρίως, όμως, θέλω να τους ευχαριστήσω που μου έκαναν την τιμή να με αφήσουν να συμμετάσχω με τη μοτοσυκλέτα μου στην πορεία τους και να μη με λιντσάρουν -δεν χρησιμοποιώ τυχαία αυτό το ρήμα-, καθώς δικαιούνται να είναι -και ήταν απέναντί μου, που είμαι πολιτικός- κάτι παραπάνω από επιφυλακτικοί απέναντι σε ένα πολιτικό σύστημα, κύριε Πρόεδρε, το οποίο τι τους έχει επιφυλάξει μέχρι σήμερα; Τους έχει επιφυλάξει μια Νέα Δημοκρατία και έναν κ. Χατζηδάκη, ο οποίος κανονικοποίησε, νομιμοποίησε νομοθετικά όλον τον εργασιακό μεσαίωνα που βρήκαν από τη στιγμή που μπήκαν στη δουλειά τους, και έναν ΣΥΡΙΖΑ, ο οποίος-λυπάμαι που το λέω- υποκριτικότατα, καταγγέλλει τώρα τον κ. Χατζηδάκη και ο οποίος όταν η «WOLT», η οποία είναι η πρώτη διδάξασα σε αυτόν τον μεσαίωνα των μπλοκακίων -για τα μπλοκάκια μιλάω, που αντιμετωπίζει δήθεν αυτός ο μεσαίωνας σαν συνεταίρους τους πιο «λούμπεν» του προλεταριάτου μας, σαν συνεταίρους των αρχικαπιταλιστών- τον Γενάρη ή τον Φλεβάρη του 2019, που κυβερνούσε ο ΣΥΡΙΖΑ, ωραιότατα ξεκίνησε τα μπλοκάκια -και όλοι οι εργαζόμενοι, όπως είναι γνωστό τοις πάσι στη «WOLT» δουλεύουν μόνο με μπλοκάκια, μόνον με εργασιακό μεσαίωνα- ο ΣΥΡΙΖΑ έκανε την πάπια κατά το κοινώς λεγόμενο και δεν έκανε απολύτως τίποτα για να το αποτρέψει. Υπουργεία είχε, Κυβέρνηση είχε, μπορούσε να το αποτρέψει.

Να σταθώ τώρα στο πιο ουσιαστικό. Τι άνθρωποι φέρνουν τροφή και σε μένα, όπως και σε σας. Αυτοί οι άνθρωποι είναι όλων των ηλικιών. Αυτοί οι άνθρωποι δεν είναι χομπίστες, δεν είναι μηχανόβιοι. Δεν κάνουν ένα χόμπι, δεν συμπληρώνουν το εισόδημά τους, ζουν μόνο από αυτό το πενιχρό εισόδημα. Αυτούς τους ανθρώπους τούς έχουμε δει όλοι μας να κάνουν κύκλους γύρω από τον εαυτό τους στο χιόνι, τότε που δεν μπορούσε να κουνήσει ούτε γάτα ούτε ποντίκι έξω από το θαλάμι του και τη φωλιά του. Αυτοί οι άνθρωποι βγήκαν για να μας ταΐσουν. Αυτοί οι άνθρωποι, παρ’ ότι δουλεύουν με αυτές τις συνθήκες, ακόμη και σήμερα δεν έχουν βαριά και ανθυγιεινά ένσημα, κύριε Πρόεδρε.

Εγώ έχω, διότι είμαι ηθοποιός και δικαίως τα έχουν οι ηθοποιοί, γιατί κάνουν μια πολύ βαριά δουλειά. Δουλεύουν από τους -20 βαθμούς μέχρι τους +40 βαθμούς με λάθος ρούχα, δουλεύουν υπό εξαντλητικές συνθήκες, κάνουν δέκα ώρες γύρισμα και μία ώρα να πάνε και να έρθουν, τα δικαιούνται!

Όμως, οι διανομείς των delivery τα δικαιούνται χίλιες φορές περισσότερο από όλους τους άλλους ή τουλάχιστον το ίδιο, εξίσου, κύριε Πρόεδρε, με όλους τους πολύ βαριά εργαζόμενους της πατρίδας μας, αυτούς που εργάζονται σε ναυπηγεία, αυτούς που εργάζονται σε λιγνιτωρυχεία, αυτούς που εργάζονται σε βαριές εργασίες. Βαρέα και ανθυγιεινά ένσημα, λοιπόν, είναι ένα αίτημά τους, αλλά το κύριο αίτημά τους και το αυτονόητο είναι συμβάσεις αορίστου χρόνου για όλους. Ας τους αντιμετωπίσουν επιτέλους οι εταιρείες τους -ποιες, οι παρασιτικές, οι ολιγαρχικές, οι αγριοκαπιταλιστικές εταιρείες τους- σαν κανονικούς εργαζόμενους και ας δώσουν συμβάσεις αορίστου χρόνου για όλους.

Κυρίες και κύριοι Βουλευτές, κύριε Υπουργέ, αγαπητότατε κύριε Πρόεδρε, η συγκεκριμένη εταιρεία «e-FOOD» ανακοίνωσε 24 και κάτι εκατομμύρια φέτος σε κέρδη περισσότερα από πέρυσι. Εν τούτοις, αρνείται να κάνει συμβάσεις. Και όχι μόνο αρνείται να κάνει συμβάσεις αορίστου χρόνου σε όσους προσλαμβάνει, αλλά λέει σε όσους κακώς προσέλαβε -γιατί παρατήρησε ότι η ανταγωνίστριά της, η «WOLT», φέρεται ακόμη πιο απάνθρωπα στους εργαζόμενούς της- ότι έκανε λάθος και ότι, αν θέλουν να συνεχίσουν να έχουν δουλίτσα -σε μια εποχή που θυμίζω ότι έχουμε ένα εκατομμύριο ανέργους πάλι, κοντεύουμε να τους φτάσουμε-, θα συμβιβαστούν και θα υπογράψουν χωρίς καμμία συζήτηση και καμμία διαπραγμάτευση ότι τώρα πια περνούν στο μπλοκάκι, γίνονται συνεταίροι τους. Δεν είναι συνέταιρος κάποιος που παίρνει 3,84 ευρώ την ώρα με κάποιον που αυξάνει τα κέρδη του κατά 25 εκατομμύρια τον χρόνο και είναι ντροπή εθνική εδώ μέσα εμείς να μην κάνουμε κάτι γι’ αυτό. Οφείλουμε να κάνουμε.

Συμβάσεις αορίστου χρόνου, λοιπόν, ασφαλώς βαρέα και ανθυγιεινά, όχι ανανέωση ανά μήνα ή ανά τρίμηνο των συμβάσεών τους, κάτι που τους οδηγεί στη σχιζοφρένεια και την απελπισία, όπως επίσης, διατήρηση των κεκτημένων από όλες αυτές τις εταιρείες, δηλαδή αγορά κράνους, μηχανής, του κουβούκλιου που κρατά ζεστή ή κρύα την τροφή μας, του ρουχισμού, καθώς και τα έξοδα συντήρησης της μηχανής- που είναι τουλάχιστον 100 ευρώ τον μήνα- και βεβαίως τα έξοδα καυσίμων, που είναι πάρα πολλά γιατί κάνουν τεράστιες αποστάσεις. Κυρίως, όμως, να καταργηθεί τώρα για πάντα το όνειδος που λέγεται «μπλοκάκι».

Γιατί; Είναι ζήτημα ηθικής τάξεως, κύριε Πρόεδρε. Τους δολοφονεί το μπλοκάκι. Το ανέλυσα πριν από μερικούς μήνες εδώ, όταν πέρναγε τα «θαυμάσια» νομοθετήματά του ο κ. Χατζηδάκης. Είπα τότε, κύριε Πρόεδρε, κυρίες και κύριοι Βουλευτές: «Έχετε παρατηρήσει ότι οι διανομείς που μας φέρνουν την τροφή μας περνάνε με κόκκινο, πηγαίνουν ανάποδα στους δρόμους, καβαλάνε πεζοδρόμια; Τι είναι; Σχιζοφρενείς; Αποφάσισαν να αυτοκτονήσουν όλοι μαζικά; Έχουν πάθει, έχουν εκτεθεί στον ιό της Αβάνας; Τι συμβαίνει με τους διανομείς;». Συνέβαινε κάτι πολύ απλό. Είχαν γυρίσει ήδη οι περισσότεροι σε μπλοκάκι και με το μπλοκάκι πληρώνονται με το κομμάτι. Και όταν τους αναγκάζεις να πληρώνονται με το κομμάτι, αφού λιμοκτονούν με τους μισθούς που τους δίνεις, τους αναγκάζεις τελικά να αυτοκτονήσουν οδηγώντας παράνομα. Αυτό, λοιπόν, όλο ξεκινάει και τελειώνει από την εταιρεία, την παρασιτική ολιγαρχική εταιρεία, με τις ευλογίες και τη βούλα των νομοθετικών ρυθμίσεών μας.

Είχα μιλήσει την προηγούμενη φορά με αφορμή τον θάνατο από ατύχημα ενός από αυτά τα παιδιά. Σήμερα σας λέω ότι έχουμε την ευκαιρία να σταθούμε ενωμένοι, ανεξαρτήτως πολιτικών, κομματικών και ιδεολογικών διαφορών, και να πούμε σε αυτούς τους κυρίους, οι οποίοι κερδίζουν 25 εκατομμύρια περισσότερα τον χρόνο από τον προηγούμενο χρόνο και 50 τον επόμενο από τον προπροηγούμενο χρόνο, ότι δεν έχουν δικαίωμα να δολοφονούν τα παιδιά μας, είτε αυτά τα παιδιά είναι όντως παιδιά μας, είκοσι χρόνων που είναι τα περισσότερα, είτε είναι σαν εμένα αυτά τα παιδιά μας, γιατί υπάρχουν άνθρωποι που έχουν ανάγκες και είναι εξηντάρηδες και έχουν ένα παπί και κάνουν αυτή τη δουλειά.

Τέλος, θέλω να μεταφέρω το πιο σημαντικό στην Αντιπροσωπεία, στο Σώμα μας, αλλά κυρίως στους ανθρώπους, που πάντα εμένα με ενδιαφέρουν περισσότερο -με συγχωρείτε- από εσάς εδώ, που μας ακούν εκεί έξω, τους ελάχιστους αυτούς, το 6%, δεν ξέρω τι θεαματικότητα έχει η Βουλή. Ελπίζω όταν μιλάει το ΜέΡΑ25 να ανεβαίνει λίγο, γιατί είναι το μόνο, μαζί ίσως με το Κομμουνιστικό Κόμμα, που λέει και καμμία αλήθεια εδώ μέσα. Το πιο σημαντικό που θέλω να μεταφέρω σε αυτούς τους ανθρώπους και σε εσάς, όσοι δεν είστε ανάλγητοι και όσοι μπορείτε να αφουγκραστείτε τον πόνο του διπλανού, όσοι ενθυμείστε την έννοια «αλληλεγγύη» μέσα σας, την έννοια «ουμανισμός» και «ανθρωπισμός», τα ιδανικά που εξέθρεψαν την ήπειρό μας, θέλω να σας πω ότι αυτό που αντίκρισα χθες ήταν μια πάνδημη αντίδραση στήριξης. Το ξέρετε. Το ξέρετε από τη διαδικτυακή υποστήριξη που έτυχαν αμέσως αυτοί οι άνθρωποι, ανεξαρτήτως της κομματικής τοποθέτησης του καθενός που παράγγελνε. Κανείς ουσιαστικά δεν παραγγέλνει πια από αυτή την εταιρεία. Όλοι παραγγέλνουν από τον ανταγωνιστή της.

Και είπε κάτι ο συνδικαλιστής επικεφαλής τους χτες. Είπε: «Αυτή η εταιρεία, συνάδελφοι», μιλώντας τους, «δεν υπάρχει, δεν υφίσταται. Είναι μια διεύθυνση στο ίντερνετ, σαν δισεκατομμύρια άλλες. Η υπόστασή της και η ύπαρξή της είμαστε μόνο εμείς, οι άνθρωποι που της δίνουμε πνοή, οι εργαζόμενοί της.».

Αυτό το έχει καταλάβει ο ελληνικός λαός, κύριε Πρόεδρε, από μέρες τώρα. Και ξέρετε τι κάνει; Μποϊκοτάρει, όπως λαμπρά έχει υποχρέωση ηθική να κάνει, την εταιρεία αυτή. Προειδοποίησε ο επικεφαλής των συνδικαλιστών: «Θα σας εξαφανίσουμε σε μερικές βδομάδες. Θα βρεθεί ένας άλλος αδηφάγος καπιταλιστής ανταγωνιστής σας, που θα βρει την ευκαιρία να «τρουπώσει»», με συγχωρείτε για την έκφραση, κύριε Πρόεδρε, «στη χαραμάδα του συστήματος που αφήσατε εσείς με τη μικρή σας αμετροέπεια, να μας εκβιάζετε τηλεφωνικά με ένα SMS. Θα βρεθεί.».

Και σας βεβαιώνω εγώ, που πορεύτηκα μαζί τους με τη μηχανή μου χτες όλη αυτή την απόσταση, όλο το Λεκανοπέδιο, ότι δεν έχω δει τέτοιο πράγμα ποτέ στη ζωή μου. Οι άνθρωποι κόρναραν, που τους καταταλαιπωρούσαμε, γιατί ήμασταν χιλιάδες μηχανές και έκλειναν οι δρόμοι και περίμεναν σαράντα λεπτά στα φανάρια ακινητοποιημένοι. Και τι έκαναν; Δεν έβριζαν, δεν δυσανασχετούσαν, έβγαζαν τις γροθιές τους, κύριε Πρόεδρε. Ξέρετε γιατί έβγαζαν τις γροθιές τους; Γιατί έχουν απαυδήσει με αυτές τις εργασιακές σχέσεις. Γιατί ξέρουν τι υφίσταται το προλεταριάτο του προλεταριάτου της πατρίδας μας. Μας χειροκροτούσαν -όχι εμένα, γιατί δεν το αξίζω κιόλας-, τους χειροκροτούσαν, τους έβγαζαν τις γροθιές και έλεγαν όλοι μαζί ότι αυτό δεν θα περάσει.

Θέλω να προειδοποιήσω την αγαπητή Κυβέρνηση, αγαπητέ κύριε Κοινοβουλευτικέ Εκπρόσωπε, -ξέρετε ότι τα αισθήματά μου προσωπικά για εσάς είναι ιδιαίτερα θερμά- ότι η αίσθησή μου είναι ότι συνεχίζετε να μην αφουγκράζεστε και κάνετε πολύ κακώς. Αυτό που έζησα, αγαπητέ κύριε Κοινοβουλευτικέ, κύριε Μπουκώρε, αγαπητή Νέα Δημοκρατία, είναι προαναγγελία της πτώσης της Κυβέρνησής σας. Δεν το λέω μικροκομματικά. Δεν το λέω για να σας ενοχλήσω. Σας το λέω γιατί, αν το αφουγκραστείτε, κάτι μπορείτε να κάνετε, όχι για την Κυβέρνησή σας, που θα χαρώ πολύ να πέσει, αλλά για την πατρίδα μας.

Οι άνθρωποι, καταταλαιπωρημένοι, κόρναραν ενωμένοι στο ατέλειωτο ποτάμι. Όταν φτάσαμε εκεί που τα ΜΑΤ της νέας αρχής του Υπουργείου Προστασίας του Πολίτη μάς απέκλειαν να πάμε, άλλα πενήντα μέτρα που ήταν η εταιρεία, ενώ ήμασταν ειρηνικότατοι, ήταν ειρηνικότατοι οι άνθρωποι, οι άνθρωποι που ήταν στην λεωφόρο Ηρακλείου βγήκαν και πήγαν να πάρουν τα ΜΑΤ παραμάζωμα, αμπάριζα, οι περαστικοί, οι πολίτες, αυτοί που είχαν καφετέριες αριστερά και δεξιά.

Συμβαίνει κάτι που πάλι δεν το έχετε αντιληφθεί. Ο ελληνικός λαός έχει απαυδήσει με τον αυταρχισμό, με τη φτώχεια του και με το γεγονός ότι κάνετε συστηματικά μια τραγωδία εθνική που εκτυλίσσεται δύο χρόνια τώρα σε ευκαιρία για παρασιτικούς ολιγάρχες, είτε αυτοί λέγονται κλινικάρχες είτε λέγονται ιδιοκτήτες αεροπορικών εταιρειών σαν τον κ. Βασιλάκη είτε λέγονται ιδιοκτήτες και πωλητές ανεμογεννητριών σαν τον κ. Κοπελούζο είτε λέγονται σχολάρχες είτε λέγονται κολεγιάρχες.

Δεν αντέχει πια, κύριε Μπουκώρε μου, η κοινωνία αυτή τη συμπεριφορά.

Σας ευχαριστώ πολύ για την ανοχή, κύριε Πρόεδρε, και πραγματικά, σας το λέω, μπορούμε να αισιοδοξούμε. Η ανατροπή της απάνθρωπης αυτής Κυβέρνησης που στηρίζει την παρασιτική ολιγαρχία, είναι κοντά μας.

Ευχαριστώ πολύ για τον χρόνο.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Θα πάμε σε έναν δεύτερο κύκλο, όπως λέμε, γιατί μίλησαν όσοι έχουν αντίρρηση ή επιφυλάξεις. Θα έλεγα να ξεκινήσουμε με την σειρά των κομμάτων αντίστροφα.

Ο ένας εκ των δύο από το Κίνημα Αλλαγής θα πάρει τον λόγο. Θα είστε εσείς, κύριε Κατρίνη;

**ΜΙΧΑΗΛ ΚΑΤΡΙΝΗΣ:** Ναι, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ωραία. Γιατί είπαμε ή ο εισηγητής θα μιλήσει ή ο Κοινοβουλευτικός Εκπρόσωπος.

Τον λόγο τώρα έχει από το Κίνημα Αλλαγής ο κ. Μιχάλης Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Για τις δύο συμφωνίες που κυρώνουμε σήμερα ούτως ή άλλως έχει τοποθετηθεί ο εισηγητής μας. Είμαστε θετικοί. Εμείς είμαστε υπέρ των διακρατικών συνεργασιών, υπέρ των συνεργασιών που προάγουν την έρευνα και την τεχνολογία. Παρά τις όποιες επιφυλάξεις και ενστάσεις που προδιατυπώθηκαν στην επιτροπή, νομίζουμε ότι το πρόσημο είναι αναμφίβολα θετικό.

Θα ήθελα, όμως, κύριε Πρόεδρε και αγαπητοί συνάδελφοι, να κάνω δύο αναφορές στα ζητήματα που αφορούν την επικαιρότητα και που τουλάχιστον το ένα άπτεται και των αρμοδιοτήτων του Υπουργείο Ανάπτυξης.

Πρώτον, θέλω και εγώ να ενώσω τη φωνή μου μαζί με όλους τους συναδέλφους απέναντι στη χθεσινή πολύ δυνατή εικόνα των διανομέων συγκεκριμένης εταιρείας, οι οποίοι διαμαρτυρήθηκαν για το αναφαίρετο δικαίωμά τους σε μία αξιοπρεπή εργασία. Βεβαίως, μια εικόνα δυνατή, η οποία προέκυψε μετά την κατακλυσμιαία αντίδραση της κοινωνίας των πολιτών την προηγούμενη Παρασκευή, η οποία, νομίζω, ήταν ο λόγος για τον οποίο ανεστάλη η απόφαση ή τέλος πάντων δόθηκε ερμηνεία της μη σωστής επικοινώνησης μιας προειλημμένης απόφασης της συγκεκριμένης εταιρείας, ενδεικτική, όμως, της εργασιακής ζούγκλας που επικρατεί στη χώρα, κάτι το οποίο αφορά συνολικά και διαχρονικά το πολιτικό σύστημα, άλλο αν έχει επιδεινωθεί ραγδαία επί των ημερών της Κυβέρνησης της Νέας Δημοκρατίας. Είναι ένα στοίχημα συνολικά για το πολιτικό σύστημα πώς θα μπορέσει να διασφαλίσει αξιοπρεπείς συνθήκες εργασίας, κάτι το οποίο βλέπουμε ότι μήνα με τον μήνα, χρόνο με τον χρόνο, βδομάδα με τη βδομάδα επιδεινώνεται, χωρίς οι πολίτες, χωρίς οι εργαζόμενοι να αισθάνονται ότι κάποιος τους ακούει, κάποιος τους καταλαβαίνει, κάποιος παρεμβαίνει και κυρίως, κάποιος τους προστατεύει.

Νομίζω ότι κανένας σε αυτή την Αίθουσα δεν θα διαφωνήσει ότι θα πρέπει όλοι να ενώσουμε δυνάμεις, έστω και από διαφορετική ιδεολογική αφετηρία, έστω και με διαφορετική στόχευση, ώστε να μπορέσουμε να παράσχουμε προστασία σε όλους αυτούς τους εργαζόμενους που βλέπουν το μέλλον τους αρκετά δυσοίωνο και να μην μπορούν να αποταθούν πουθενά, έτσι ώστε να διασφαλίσουν αξιοπρεπή εργασία και διαβίωση. Αυτό είναι το πρώτο και συμφωνώ ότι ήταν πολύ δυνατή όχι μόνο η χθεσινή συγκέντρωση, αλλά η σημειολογία της αντίδρασης εργαζομένων οι οποίοι είναι ευάλωτοι και εξαρτώμενοι άμεσα και βρήκαν το σθένος, μαζί με την κοινωνία των πολιτών, να διαμαρτυρηθούν για τα αυτονόητα δικαιώματα στα οποία και εμείς, προφανώς, τους υποστηρίζουμε, να υπάρχει μια αξιοπρέπεια και μια σταθερότητα στις συνθήκες εργασίας. Γι’ αυτό, άλλωστε, προτείναμε και αύξηση του κατώτατου μισθού στα 751 ευρώ και διασφάλιση των συνθηκών εργασίας και μέσα από συλλογικές συμβάσεις εργασίας. Αυτό είναι το πρώτο.

Πάμε στο δεύτερο, το οποίο θεωρώ εξίσου σημαντικό. Χθες ήταν η ημέρα ελληνικού εμπορίου, ένα ελληνικό εμπόριο το οποίο έχει υποστεί πάρα πολλές ρωγμές και πάρα πολλά προβλήματα τα τελευταία χρόνια, λόγω της κρίσης τους τελευταίους είκοσι μήνες εξαιτίας της πανδημίας και των οικονομικών επιπτώσεων.

Τους φόβους μας εμείς τους είχαμε διατυπώσει τέλη Ιουλίου, όταν σ’ αυτή την Αίθουσα κυρώναμε τη Συμφωνία για το Πρόγραμμα «Ελλάδα 2.0». Εμείς βεβαίως τότε είχαμε ψηφίσει «παρών». Δεν είχαμε υπερψηφίσει αυτή την πρόταση. Είχαμε επιφυλάξεις, όσον αφορά την κατεύθυνση των πόρων και ποιοι επωφελούνται και ποιοι θα μπορέσουν, πραγματικά, να έχουν πρόσβαση στα δάνεια, στη ρευστότητα, στους πόρους, τους παχυλούς πόρους. Πρόκειται συνολικά περίπου για 31 δισεκατομμύρια, εκ των οποίων τα 12,7 δισεκατομμύρια είναι τα δάνεια του Ταμείου Ανάκαμψης, που τόσο πολύ έχουν διαφημιστεί. Πραγματικά, συμφωνούμε ότι είναι ίσως η τελευταία ευκαιρία για την οικοδόμηση την οικονομική και την παραγωγική ανασυγκρότηση της χώρας μας.

Εμείς εκφράζαμε ως διαφωνία και ως επιφύλαξη ότι αυτά πάνε στους πολύ μεγάλους παίκτες, στις πολύ μεγάλες επιχειρήσεις και αποκλείονται στην πράξη οι μικρές και οι πολύ μικρές επιχειρήσεις, οι οποίες όσο κι αν κάποιος δεν θέλει να το δει σε αυτή την Αίθουσα, αποτελούν το 97% της ελληνικής επιχειρηματικότητας. Και ήρθαν οι δηλώσεις ανήμερα της ημέρας του ηλεκτρονικού εμπορίου του Υπουργού Ανάπτυξης να επιβεβαιώσουν ότι η Κυβέρνηση σχεδίασε την κατανομή των δανείων 12,7 δισεκατομμυρίων των πόρων του Ταμείου Ανάκαμψης, ώστε να έχουν πρόσβαση εκεί μόνο οι μεγαλύτερες επιχειρήσεις. Άρα για να έχει μια μικρή επιχείρηση πρόσβαση σε αυτά τα χρήματα θα πρέπει να συγχωνευτεί, να εξαγοραστεί από μία μεγαλύτερη επιχείρηση.

Αυτό, λοιπόν, είναι ένα καθαρό μήνυμα, είναι μια ειλικρινής δήλωση από την Κυβέρνηση. Λέει: «Εγώ μέχρι πρότινος έλεγα ότι το τραπεζικό σύστημα δεν παρέχει ρευστότητα στις επιχειρήσεις…».

Μάλιστα, ο κ. Σταϊκούρας προχθές είπε -και το έκανε πράξη- ότι θα ζητήσει συνεδρίαση της Επιτροπής Οικονομικών, για να καλέσει τους τραπεζίτες, για να συζητήσουμε όλοι μαζί, γιατί δε δίνουν ρευστότητα στις επιχειρήσεις και γιατί το 95% των ελληνικών επιχειρήσεων βρίσκει ερμητικά κλειστό τον γκισέ των τραπεζών όταν κάνει αίτηση να δανειοδοτηθεί, είτε στο ΤΕΠΙΧ ΙΙ είτε στο Ταμείο Εγγυοδοσίας είτε στο τελευταίο πρόγραμμα των 400 εκατομμυρίων της Αναπτυξιακής Τράπεζας, όπου έχουν εκταμιευθεί μόλις 30 εκατομμύρια -ούτε το 10% δεν έχει εκταμιευθεί- όχι γιατί δεν υπάρχει ζήτηση ή ανάγκη αλλά γιατί είναι τα κριτήρια πολύ αυστηρά.

Ενώ, λοιπόν, η Κυβέρνηση μας έλεγε μέχρι σήμερα ότι είναι αυστηρά τα κριτήρια των τραπεζών και γι’ αυτό αποκλείονται οι επιχειρήσεις, έρχεται να ομολογήσει ότι η ίδια σχεδίασε τα κριτήρια για την κατανομή των πόρων του Ταμείου Ανάκαμψης, έτσι ώστε να έχουν πρόσβαση σε αυτά μόνο οι μεγάλες επιχειρήσεις, στέλνοντας ένα σαφές μήνυμα ότι ή εξαγοράζεστε-συγχωνεύεστε ή πολύ απλά μπαίνει λουκέτο. Γιατί μπαίνει λουκέτο;

Διάβαζα πριν από λίγο τα στοιχεία από την «ΚΑΘΗΜΕΡΙΝΗ», η οποία μιλάει για φορολογικές υποχρεώσεις πάνω από 7 δισεκατομμύρια το επόμενο τετράμηνο, για υποχρεώσεις σε δάνεια που ξεπαγώνουν από τον Γενάρη του 2022 πάνω από 30 δισεκατομμύρια και επιταγές 5 με 6 δισεκατομμύρια. Άρα, θα υπάρχει μία συσσώρευση το επόμενο διάστημα χρεών πάνω από 40 δισεκατομμύρια. Και προσέξτε, τον Ιούλιο του 2021 είχαμε φρέσκα ληξιπρόθεσμα χρέη, κυρίως επιχειρήσεων, πάνω από 3 δισεκατομμύρια ευρώ, παρά το γεγονός ότι υπήρχαν αναστολές ακόμα εν ισχύι και παρά το γεγονός ότι η οικονομία είχε επανέλθει και ο τουρισμός πήγαινε καλά. Και υπήρχαν και αυτές οι διθυραμβικές δηλώσεις και σε αυτή την Αίθουσα από κάποια μέλη της Κυβέρνησης. Αυτό, λοιπόν, αποτυπώνει τη δύσκολη πραγματικότητα της ελληνικής επιχειρηματικότητας στη χώρα σήμερα.

Σ’ αυτή, λοιπόν, τη δύσκολη πραγματικότητα, με το ιδιωτικό χρέος να ξεπερνάει τα 250 δισεκατομμύρια, με τον εξωδικαστικό να έχει ξεκινήσει τέσσερις μήνες χωρίς μέχρι σήμερα να έχει ούτε μία ρύθμιση οφειλών –και είναι άγνωστο πότε θα έχουμε ρυθμίσεις, πόσες θα είναι αυτές οι ρυθμίσεις και αν θα είναι ευνοϊκές για τις επιχειρήσεις- μέσα σε όλο αυτό το κλίμα, έρχεται και η πολιτική απόφαση με σαφήνεια της Κυβέρνησης να οδηγήσει το 97% της επιχειρηματικότητας της χώρας, τις πολύ μικρές και μικρές επιχειρήσεις, εκτός τραπεζικού δανεισμού μέχρι σήμερα.

Μάλιστα, η Κυβέρνηση έχει συστήσει και Παρατηρητήριο Ρευστότητας εδώ και ένα χρόνο που δεν έχει παράξει κανένα απολύτως αποτέλεσμα. Και αυτή είναι μια λυπηρή διαπίστωση. Είναι η ωμή πραγματικότητα.

Από την άλλη, κατευθύνει τα δάνεια του Ταμείου Ανάκαμψης -μεγάλο κομμάτι των πόρων που θα εισρεύσουν στη χώρα- μέσω των τραπεζών με τα ίδια αυστηρά τραπεζικά κριτήρια που αποκλείουν το 95% των επιχειρήσεων. Μάλιστα, λέει ότι το κάνει αυτό δίνοντας φορολογικά κίνητρα μόνο για εξαγορές και συγχωνεύσεις επιχειρήσεων.

Αλήθεια, με τόσο μεγάλο ποσό ιδιωτικού χρέους και τόσο μεγάλο ποσοστό επιχειρήσεων -πάνω από το 50%- να έχουν μη εξυπηρετούμενα δάνεια, να έχουν ληξιπρόθεσμες οφειλές στην εφορία και ασφαλιστικά ταμεία, ποιες επιχειρήσεις θα τις εξαγοράσουν και θα συγχωνεύσουν και με ποιους όρους;

Επίσης, ποια είναι η επόμενη μέρα γι’ αυτούς τους επαγγελματίες, επιχειρηματίες και λιανέμπορους που μπόρεσαν τα δέκα χρόνια της κρίσης να σταθούν όρθιοι και τους είκοσι μήνες της πανδημίας να μπορέσουν να επιβιώσουν ώστε αυτή τη στιγμή να είναι στην ελληνική επιχειρηματικότητα;

Η Κυβέρνηση μέχρι σήμερα, δεν έχει πάρει κανένα ουσιαστικό μέτρο ενίσχυσης της μικρής και μεσαίας επιχειρηματικότητας, πέρα από κάποια σωστά μέτρα όπως ήταν η επιστρεπτέα προκαταβολή που από την αρχή λέγαμε ότι είναι το μοναδικό μέτρο που θα φτάσει στην πραγματική οικονομία και έφτασε. Όμως, δεν ακούσαμε ένα νέο πακέτο επιστρεπτέας στη ΔΕΘ από τον Πρωθυπουργό και το μέλλον προβλέπεται δυσοίωνο όταν πλέον οι οφειλές θα είναι πάρα πολλές, οι αναστολές θα τελειώσουν, οι τζίροι θα είναι μειωμένοι, ο πτωχευτικός θα είναι σε ισχύ.

Την ίδια στιγμή το μεγαλύτερο πρόβλημα που είναι η πρόσβαση στη ρευστότητα δεν λύνεται, πρώτον γιατί η Κυβέρνηση δεν επιτελεί τον ρόλο της στο τραπεζικό σύστημα και δεύτερον, γιατί η ίδια η Κυβέρνηση σχεδιάζει την κατανομή των πόρων του Ταμείου Ανάκαμψης, ώστε να πάνε στις μεγάλες και πολύ μεγάλες επιχειρήσεις που είναι πολύ μικρό κομμάτι της ελληνικής επιχειρηματικότητας.

Αυτό δεν μπορεί να είναι μια στρατηγική για την ελληνική επιχειρηματικότητα της επόμενης ημέρας. Είναι άλλο να έχουμε cluster και συγχωνεύσεις με όρους ισοτιμίας και άλλο βίαιες εξαγορές με όρους επιβίωσης, όπως οδηγεί η Κυβέρνηση, είτε με την αδράνειά της είτε με τις επιλογές της, τις πολύ μικρές και μικρές επιχειρήσεις που είναι τραυματισμένες από τη δεκαετή κρίση. Δεν μπορεί, λοιπόν, αυτό να είναι το μέλλον της μικρομεσαίας ελληνικής επιχειρηματικότητας. Απαιτείται μία άλλη στρατηγική.

Εμείς ως Κίνημα Αλλαγής έχουμε προτείνει πάρα πολλά και για τη διαχείριση ιδιωτικού χρέους και για τα θέματα της πανδημίας και για τη ρευστότητα του τραπεζικού συστήματος και πώς μπορεί να παρέμβει και η Κυβέρνηση σε αυτό. Δυστυχώς, τίποτα από αυτά δεν έχει γίνει πραγματικότητα μέχρι σήμερα και φοβάμαι ότι δεν είναι στις προθέσεις της Κυβέρνησης να στηρίξει τις μικρές και πολύ μικρές επιχειρήσεις. Νομίζω ότι το επόμενο διάστημα θα αποδειχθεί αυτό. Εδώ θα είμαστε και θα κριθούμε όλοι από τις επιλογές και τη στάση μας. Εγώ, όμως, απευθύνω έκκληση, μιας και είναι το αρμόδιο Υπουργείο σήμερα εδώ, να επανεξετάσει τη στάση του απέναντι σε μικρές επιχειρήσεις, γιατί τα πολλά λουκέτα θα δημιουργήσουν πολλαπλά κοινωνικά και οικονομικά προβλήματα.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Κατρίνη.

Εκ μέρους της Κοινοβουλευτικής Ομάδας του ΣΥΡΙΖΑ - Προοδευτική Συμμαχία τον λόγο θα πάρει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Σταύρος Αραχωβίτης.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Αξιότιμοι κύριοι συνάδελφοι, στο θέμα των κυρώσεων αναφέρθηκε στην επιτροπή αναλυτικά ο συνάδελφος κ. Σαρακιώτης. Νομίζω αναλύθηκε και η στάση μας είναι θετική σε αυτού του είδους τις κυρώσεις οι οποίες έρχονται να συμβάλλουν στα όποια ζητήματα βελτίωσης και περαιτέρω συνεννόησης με τις χώρες και τις πρωτοβουλίες που αναπτύσσονται.

Θα αναφερθώ, όμως, σε δύο θέματα. Το ένα έχει να κάνει με την υγεία και το κομμάτι της πανδημίας που εδώ και ενάμιση χρόνο -κοντεύουμε τα δύο χρόνια- ταλανίζει ολόκληρο τον πλανήτη. Χθες θεωρώ ότι ήταν ξεκάθαρα μία μέρα δικαίωσης για τις θέσεις και τη στάση που έχει κρατήσει συνεπώς το τελευταίο διάστημα ο ΣΥΡΙΖΑ - Προοδευτική Συμμαχία. Αναφέρομαι προφανώς στη συμφωνία που υπογράφτηκε από την Ευρωπαϊκή Ένωση, στην οποία υπογράφει μαζί και η χώρα μας, για την παραγωγή και την προμήθεια μονοκλωνικών αντισωμάτων.

Όταν τον περασμένο Μάιο αναφέρθηκε με έντονο τρόπο και το έθεσε ο Πρόεδρος του ΣΥΡΙΖΑ - Προοδευτική Συμμαχία Αλέξης Τσίπρας, ο Πρωθυπουργός είχε μία αντίδραση η οποία ήταν καθαρά απαξιωτική και φτάνει στη χθεσινή μέρα να υπογράφει μαζί με την Ευρωπαϊκή Ένωση, με άλλες δεκαεπτά χώρες αν δεν κάνω λάθος, σύμβαση προμήθειας μονοκλωνικών αντισωμάτων. Νομίζω ότι αυτή είναι ξεκάθαρα μία δικαίωση.

Κοιτάξτε, όμως, η ανησυχία στην ελληνική κοινωνία είναι μεγάλη και εντείνεται με το άνοιγμα των σχολείων όπου τα πρώτα δείγματα δείχνουν ότι η διασπορά στα παιδιά είναι πολύ μεγάλη.

Η διασπορά μέσω των παιδιών στην υπόλοιπη κοινωνία πίσω στις οικογένειες και στον κοινωνικό περίγυρο όπου συναναστρέφονται τα παιδιά και οι οικογένειές τους δημιουργεί μια πολύ μεγάλη διασπορά. Αυτό σας το λέμε εδώ και πάρα πολύ καιρό, επίσης: Λάβετε μέτρα στα σχολεία.

Αντί αυτών τι κάνετε; Ψηφίσατε και συνεχίζετε να διατηρείτε τα τμήματα με είκοσι επτά μαθητές, όταν οι οδηγίες και πέρυσι και φέτος του ΕΟΔΥ μιλάνε για τμήματα μικρότερα από είκοσι επτά, να σπάζουν τα τμήματα.

Αντίθετα, υπάρχει οδηγία του Υπουργείου για κατάργηση ολιγομελών τμημάτων. Βλέπουμε σε όλη τη χώρα να έχουμε κατάργηση των ολιγομελών τμημάτων και οδήγηση και όδευση σε μεγαλύτερα τμήματα που πηγαίνουν στα είκοσι επτά παιδιά, με αποτέλεσμα συνωστισμό, συγχρωτισμό και μεγαλύτερη διασπορά.

Και σαν να μην έφτανε αυτό, η οδηγία η φετινή είναι ότι για να κλείσει ένα τμήμα θα πρέπει να νοσήσει το 50%+1 των μαθητών. Φανταστείτε τη διαδρομή που έχει γίνει. Σύμφωνα με τους ειδικούς και σύμφωνα με τη χτεσινή, μάλιστα, ανακοίνωση, όταν έχει νοσήσει αποδεδειγμένα το 50%+1, η διασπορά έχει φτάσει στο 80% των παιδιών στο τμήμα. Αυτό πότε θα το καταλάβετε ότι συμβαίνει; Όταν φτάσουν τα κρούσματα πού; Όταν η διασπορά στην οικογένεια έχει φτάσει σε ποια επίπεδα;

Κοιτάξτε να μην είναι η δεύτερη δικαίωση του ΣΥΡΙΖΑ. Δεν είμαστε χαρούμενοι όταν βλέπουμε ότι δικαιώνονται οι θέσεις μας. Δυστυχώς, δεν μπορεί κανένας να νιώσει ικανοποίηση όταν αυτά που έβλεπε και προέβλεπε συμβαίνουν το επόμενο διάστημα.

Το δεύτερο, βέβαια, σημαντικό της χθεσινής ημέρας -και έχει να κάνει και με το Υπουργείο το δικό σας, κύριε συνάδελφε- έχει να κάνει με την ελαστικοποίηση πια τελείως, την αχαλίνωτη ελαστικοποίηση, των εργασιακών σχέσεων που είδαμε η συγκεκριμένη εταιρεία να το εφαρμόζει στο έπακρο στους εργαζόμενούς της, χωρίς να νιώθει κανέναν φόβο ότι μπορεί να σταματήσει.

Με τον νόμο Χατζηδάκη -και αυτό πρέπει να το πούμε- με αυτό το περίφημο άρθρο 69, αυτό που άνοιξε την πόρτα ήταν ότι το άρθρο 69 κατήργησε τις όποιες δικλείδες είχε η εγκύκλιος Βρούτση που βασιζόταν σε προηγούμενη νομοθεσία. Δεν ήταν μια εγκύκλιος που δεν πάταγε σε νόμο. Αυτό ακριβώς έκανε. Εκεί είναι η ουσία των πραγμάτων. Εκεί πάτησε η εταιρεία, απελευθέρωσε τις εργασιακές σχέσεις, τις ελαστικοποίησε στο έπακρο και, ευτυχώς, με την αντίδραση της κοινωνίας, με την υγιή αντίδραση της κοινωνίας, η εταιρεία αναγκάστηκε να το πάρει πίσω.

Όμως, την επόμενη εβδομάδα, όπως προανήγγειλε ο Αλέξης Τσίπρας, θα έρθει τροπολογία, θα φέρουμε τροπολογία εδώ στην Ολομέλεια της Βουλής για την προστασία της εργασίας και για το σφράγισμα των ρωγμών στη νομοθεσία.

Εδώ θα είμαστε όλοι, κυρίες και κύριοι συνάδελφοι, να δούμε. Ο καθένας θα κριθεί την ώρα που πρέπει.

Οι εργαζόμενοι χθες φώναζαν: «Είμαστε εργάτες και όχι συνεργάτες». Αυτή είναι η πραγματικότητα. Και ξέρετε καλά ότι όταν οι εργαζόμενοι στη διανομή δουλεύουν κάτω από ακραίες συνθήκες είτε ζέστης είτε κρύου είτε βροχής, αυξάνεται η πιθανότητα ατυχημάτων.

Με την ελαστικοποίηση των εργασιακών σχέσεων και την απελευθέρωση της μορφής εξαρτημένης εργασίας δεν είναι μόνο η πίεση του χρόνου που τους ωθεί να κάνουν -και συμφωνώ, κύριε συνάδελφε- περισσότερες διανομές για να μπορέσει να βγει ένα μεροκάματο, δεν είναι μόνο ότι τις ημέρες με τις ακραίες συνθήκες προφανώς η κίνηση είναι μειωμένη και το μεροκάματο δεν θα βγει ούτως η άλλως, είναι και το άλλο. Είναι ότι οι ελαστικές σχέσεις εργασίας αυτές, δηλαδή το να είναι ως αυτοαπασχολούμενοι, δεν τους εξασφαλίζουν επαρκή ιατροφαρμακευτική περίθαλψη. Είναι και αυτό μέσα στα ζητήματα που πρέπει να δούμε και να σφραγίσουμε νομοθετικά όπου χρειάζεται.

Ένα ζήτημα ακόμα που άπτεται του προηγούμενου είναι ότι η συγκεκριμένη επιχείρηση παρουσίασε αύξηση κερδών. Αυτή η εταιρεία που παρουσιάζει ένα πολύ ωραίο προφίλ οικονομικό είναι εταιρεία που είναι εκλεκτή στις τράπεζες για δανειοδότηση, ενώ οι μικρές και οι πολύ μικρές επιχειρήσεις που ζορίζονται αυτήν την ώρα βρίσκουν την πόρτα κλειστή των τραπεζών;

Αυτό, στην πραγματικότητα, ισχύει και είναι κυνική η παραδοχή του Υπουργού, του κ. Γεωργιάδη, ότι αυτές οι επιχειρήσεις που δεν παρουσιάζουν αυτό το προφίλ, οι πολύ μικρές και οι μικρές, θα πρέπει να κλείσουν ή να συγχωνευτούν.

Ναι, πάμε όμως να δούμε γιατί συμβαίνει αυτό. Διότι όταν η αγοραστική δύναμη μειώνεται, δηλαδή ο κατώτατος μισθός, η ελαστικοποίηση των εργασιακών σχέσεων οδηγεί σε εξαθλίωση όλη την κοινωνία. Η αγοραστική τους δύναμη καταρρακώνεται. Άρα και οι πολύ μικρές και οι μικρές επιχειρήσεις δεν έχουν τη δυνατότητα να ανακυκλώσουν το χρήμα.

Η αύξηση του κατώτατου μισθού και οι σταθερές εργασιακές σχέσεις ωθούν τις μικρές, πολύ μικρές επιχειρήσεις στο να μπορέσουν να σταθούν καλύτερα στα πόδια τους. Δηλαδή, κάθε ευρώ που πέφτει στα κατώτερα στρώματα της οικονομίας γυρίζει πίσω στις πολύ μικρές και μικρές επιχειρήσεις, στην πραγματικότητα, στη μεσαία τάξη, αυτό που υποτίθεται ότι ευαγγελίζεστε αλλά τελικά είναι αυτό που διαλύετε.

Και τελειώνω με ένα ερώτημα που το έβαλε ο αγαπητός συνάδελφος, ο κ. Σαρακιώτης, στις επιτροπές πολύ έντονα. Τις συμφωνίες με τη Βόρεια Μακεδονία πότε θα τις φέρετε; Είναι πολύ σημαντικό και το ξέρετε καλά. Κοιτάτε μόνο, νομοθετείτε μόνο και κινείστε μόνο με γνώμονα τις εσωκομματικές σας ισορροπίες.

Ωστόσο, δείτε τι γίνεται στη γειτονιά μας. Δείτε τι γίνεται με την προκλητικότητα της Τουρκίας. Η Τουρκία με τη Βόρεια Μακεδονία βλέπετε ότι προσπαθεί να αναπτύξει σχέσεις, η Τουρκία που αυτή την ώρα νοτίως και νοτιοανατολικά της Κρήτης παραβιάζει ακόμα και τα 6 ναυτικά μίλια, η Τουρκία που αυτή την ώρα χρησιμοποιεί τους αλιείς στο Αιγαίο σαν μέσο πίεσης και δεν αντιδράτε. Δεν αντιδράτε, ενώ υπάρχει ο Αλιευτικός Κώδικας που προβλέπει την παράνομη αλιεία μέσα στα χωρικά μας ύδατα. Υπάρχει ευρωπαϊκή οδηγία για την αλιεία και υπάρχει και ο νόμος για την παράνομη είσοδο ξένων πολιτών στη χώρα.

Γιατί δεν χρησιμοποιείτε τίποτα από αυτή τη νομοθεσία; Γιατί παρατηρείτε αδρανείς την προκλητικότητα στο Αιγαίο και νοτίως της Κρήτης, χωρίς να αντιδράτε;

Γι’ αυτό σας ξαναλέω ότι η άσκηση εξωτερικής πολιτικής είναι πολυδιάστατη. Δεν είναι μονοδιάστατη. Οι συμφωνίες με τη Βόρεια Μακεδονία εντάσσονται σε μία τέτοια λογική. Γι’ αυτό σας καλούμε να προχωρήσετε το συντομότερο δυνατόν στο να φέρετε και αυτές τις συμφωνίες προς κύρωση.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Αραχωβίτη.

Και ολοκληρώνουμε με την παρέμβαση του Κοινοβουλευτικού Εκπροσώπου της Νέας Δημοκρατίας, κ. Χρήστου Μπουκώρου.

Κύριε Μπουκώρο, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Είναι βαθιά νυχτωμένοι όσοι πιστεύουν ότι μπορούν να καπελώσουν τον αγώνα των ντελιβεράδων. Είναι ένα μέρος της εργατικής τάξης καινούργιο, που εργάζεται σκληρά, αλλά ο τρόπος με τον οποίο γνωστοποίησαν τα αιτήματά τους στην ελληνική κοινωνία και κινητοποιήθηκαν είναι η μεγάλη απόδειξη ότι δεν χρειάζονται κανέναν προστάτη και κανέναν καθοδηγητή. Άλλωστε, στην εποχή του διαδικτύου και των social media οι εργαζόμενοι του κάθε κλάδου έχουν αποδείξει ότι μπορούν να καταστήσουν άμεσα κοινωνό των προβλημάτων τους την ελληνική κοινωνία. Ματαιοπονούν όσοι νομίζουν ότι θα προσεταιριστούν τον δίκαιο αγώνα αυτών των παιδιών.

Θέλω να σας θυμίσω, κυρίες και κύριοι συνάδελφοι, ότι από 15-4-2019 ο μόνος πολιτικός Αρχηγός, που συναντήθηκε με τους εργαζόμενους στις εταιρείες διανομής, τους εργαζόμενους στις ντελίβερι υπηρεσίες ήταν ο Κυριάκος Μητσοτάκης, σε εκείνη την περίφημη συνάντηση στην ταβέρνα στο Μοσχάτο.

Και τι του είπαν εκεί; Τότε, βεβαίως, δεν είχε αλλάξει τόσο πολύ ο τρόπος δουλειάς των εργαζομένων, δεν είχαν βρεθεί, δεν είχαν αναπτυχθεί τόσο πολύ οι πλατφόρμες για τις οποίες συζητάμε. Είχαν ζητήσει μείωση των φόρων για τα χαμηλά εισοδήματα και μείωση του ΦΠΑ στην εστίαση στο 13%, ώστε οι επιχειρήσεις εστίασης να μπορούν να ασφαλίζουν περισσότερους εργαζόμενους και να τους αμείβουν καλύτερα. Αυτά τα δύο βασικά αιτήματα είναι μαζί με τον εξοπλισμό, που τώρα υλοποιείται διαφορετικά, γιατί, όπως σας είπα προηγουμένως, άλλαξε το σκληρό εργασιακό περιβάλλον αυτών των ανθρώπων, το οποίο παραμένει εξίσου απαιτητικό και σκληρό, δεν υπάρχει καμμιά αμφιβολία γι’ αυτό.

Όμως, τα δύο ζητήματα της μείωσης των φορολογικών εισφορών, της μείωσης του ΦΠΑ στην εστίαση στο 13% και της μείωσης του πρωτοείσακτου φόρου για εισοδήματα μέχρι 10.000 ευρώ, που είναι τα εισοδήματα αυτών των νέων κατά κύριο λόγο ανθρώπων που εργάζονται σε αυτό τον κλάδο, υλοποιήθηκαν πλήρως από την Κυβέρνησή μας. Και επιπλέον, καταργήθηκε και η εισφορά αλληλεγγύης που για εμάς εδώ μπορεί να φαίνεται ένα ασήμαντο ποσό, αλλά για έναν ντελιβερά που παίρνει 10.000, 11.000, 12.000 ευρώ τον χρόνο είναι 600 ευρώ, είναι ένας μισθός ακόμα.

Πώς, λοιπόν, λέτε ότι αδιαφορούμε; Δηλαδή, η μείωση των ασφαλιστικών εισφορών, η μείωση του πρωτοείσακτου φόρου, η κατάργηση της εισφοράς αλληλεγγύης, συνολικά αυτά είναι κάποια χρήματα που για τέτοιου είδους εργαζόμενους μπορεί να είναι και 1.500 ευρώ και 2.000 ευρώ τον χρόνο. Από πού, λοιπόν, μας καταλογίζετε αδιαφορία;

Μην επιχειρείτε να προσεταιριστείτε εργαζόμενους που δικαίως διαμαρτύρονται, γιατί μια εταιρεία η οποία είδε ταχεία άνοδο νόμισε ότι μπορεί να γίνει κυρίαρχος του κόσμου, αλλά δεν γίνεσαι ποτέ κυρίαρχος του κόσμου χωρίς τον κόσμο.

Και αυτό είναι προς γνώσιν και συμμόρφωσιν, γιατί ποια ήταν τα αποτελέσματα αυτής της κίνησης και της αντίδρασης των εργαζομένων; Ζούμε σε έναν άλλο κόσμο, σύγχρονο, ψηφιακό, οι εξελίξεις τρέχουν ταχύτατα και γίνονται γνωστές αμέσως. Το πρώτο αποτέλεσμα ήταν η μείωση του τζίρου της εταιρείας κατά 40%. Το δεύτερο αποτέλεσμα ήταν ότι μια ανταγωνίστρια εταιρεία βγήκε στην αγορά και πρόσφερε με το «καλημέρα» πεντακόσιες συμβάσεις πλήρους απασχόλησης αορίστου χρόνου με τη δέσμευση ότι αυτές οι θέσεις, πολύ σύντομα, θα γίνουν δύο χιλιάδες. Και αυτή η εταιρεία θα ανεβάσει τον τζίρο της, γιατί η κοινωνία είναι πολύ σκληρός κριτής και θα την αντιγράψουν αναγκαστικά και οι υπόλοιπες εταιρείες.

Όμως, στο γενικότερο πλαίσιο, κυρίες και κύριοι συνάδελφοι, εμείς πιστεύουμε βαθύτατα ότι η αύξηση της ζήτησης των θέσεων εργασίας θα έρθει μόνο μέσα από την ανάπτυξη. Και στο τρίτο τρίμηνο του 2021, όπως βλέπετε και εσείς τα στοιχεία, η χώρα καταγράφει μια πρωτοφανή ανάπτυξη της τάξεως του 13,7%. Έχουμε υπολογίσει ένα 5,9% φέτος, δεν το έχουμε αναθεωρήσει, αλλά όλοι οι οίκοι αξιολόγησης φέρνουν την ανάπτυξη του 2021 πάνω από 8%. Θα δούμε αν θα επιβεβαιωθεί. Θα το ξέρουμε μετά την κατάθεση του προσχεδίου του προϋπολογισμού στη Βουλή, αλλά αν αυτό γίνει, τότε πράγματι ως Κυβέρνηση έχουμε την ευθύνη αυτό το περίσσευμα ανάπτυξης να το μοιράσουμε δίκαια σε όλη την κοινωνία και κυρίως σε τέτοιες τάξεις εργαζομένων. Και εν μέσω πανδημίας το αποδείξαμε αυτό, ότι παίρνουμε μέτρα για τις μικρές επιχειρήσεις, για τους χαμηλόμισθους εργαζομένους, γιατί τα μέτρα που σας προανέφερα -φορολογικά και ασφαλιστικά- αφορούν κατ’ εξοχήν αυτούς.

Ξέρετε ότι φέτος με τις φετινές φορολογικές δηλώσεις το 53% των Ελλήνων πληρώνει μηδενικό φόρο και το 17%, δηλαδή σύνολο 70% των Ελλήνων φορολογουμένων, είτε παίρνει επιστροφή φόρου είτε δεν πληρώνει ούτε 1 ευρώ φόρο; Οι ντελιβεράδες πού νομίζετε ότι ανήκουν; Στο 70% που δεν πληρώνει φόρο ή στο 30% που θα πληρώσει φόρο; Στο 70%, φυσικά!

Εντυπώσεις μπορεί να δημιουργεί κανείς πολύ εύκολα, αλλά το να επιχειρήσει κανείς να καπελώσει ή να εκμεταλλευτεί την, πράγματι, εντυπωσιακή κινητοποίηση των εργαζομένων δεν είναι και τόσο ηθικό πολιτικά.

Πότε τους θυμηθήκατε; Τώρα που βγήκαν με τα «παπιά» στους δρόμους; Τώρα θυμηθήκατε τους ντελιβεράδες; Σας είπα ότι ο Μητσοτάκης από 15 Απριλίου, χωρίς να έχουν προκηρυχθεί εκλογές, πήγε και άκουσε τα προβλήματά τους στην ταβέρνα στο Μοσχάτο. Ποιος άλλος πολιτικός αρχηγός πήγε; Πείτε μου ποιος! Κανένας!

**ΙΩΑΝΝΗΣ ΣΑΡΑΚΙΩΤΗΣ:** Εμείς νομοθετήσαμε.

**ΧΡΗΣΤΟΣ ΜΠΟΥΚΩΡΟΣ:** Για το τραπεζικό σύστημα θεωρώ τις παρεμβάσεις του κ. Κατρίνη πολύ ουσιαστικές. Ασφαλώς πρέπει να αλλάξει πορεία το τραπεζικό σύστημα. Δεν γίνεται να έχει ανακεφαλαιοποιηθεί τέσσερις φορές με χρήματα των Ελλήνων φορολογουμένων σε βάθος δεκαετίας και να σφυρίζει αδιάφορα!

Ως εκ τούτου, ορθότατα ο κύριος Υπουργός Οικονομικών, ο κ. Σταϊκούρας, ζήτησε τη συνεδρίαση της Επιτροπής Οικονομικών Υποθέσεων της Βουλής αμέσως μετά την κατάθεση του προσχεδίου του προϋπολογισμού, ώστε να έρθουν εδώ τα κόμματα.

Δεν ζήτησε μία απλή συνεδρίαση, κύριοι συνάδελφοι. Ζήτησε να έρθουν τα κόμματα. Κι όταν το ζητάει τόσο καιρό νωρίτερα ο Υπουργός να συνεδριάσει η Επιτροπή Οικονομικών Υποθέσεων, δίνει και έναν βαρύνοντα ρόλο, αν θέλετε, σε αυτή τη συνεδρίαση, προκειμένου να έρθουν και οι εκπρόσωποι της Ένωσης Ελληνικών Τραπεζών και του τραπεζικού συστήματος γενικότερα. Να κατατεθούν προτάσεις ζητάει ο Υπουργός Οικονομικών για το πώς θα ενισχύσουμε τη ρευστότητα σε ολόκληρο το φάσμα της πραγματικής οικονομίας. Δεν είναι ότι δεν ακούμε. Αφουγκραζόμαστε καθημερινά τα ζητήματα και είμαστε μία Κυβέρνηση, που δρα ταχύτατα με τις πρωτοβουλίες του Πρωθυπουργού και των αρμοδίων Υπουργών.

Θεωρώ ότι αυτή η συνεδρίαση θα είναι πολύ κρίσιμη, γιατί πράγματι είμαι από αυτούς που πιστεύουν ότι το τραπεζικό σύστημα στη χώρα δεν υλοποιεί τον ρόλο του. Δεν υπηρετεί τον ρόλο του εξ ολοκλήρου. Ο ρόλος του είναι η παροχή ρευστότητας. Τα κριτήρια, ξέρετε, είναι υποκειμενικά. Έχει σημασία ποιος τα θέτει τα κριτήρια, όπως και το timing, αλλά και οι δυνατότητες που υπάρχουν.

Έχει, όμως, μεγαλύτερη σημασία ένα δάνειο που δίνεται, κύριε συνάδελφε, να μπορεί να έχει αυξημένες πιθανότητες να αποπληρωθεί. Διαφορετικά, δεν κάνουμε τίποτα άλλο. Θα κάνουμε αυτά που κάναμε στο παρελθόν, δηλαδή ανακεφαλαιοποιήσεις με τα χρήματα των Ελλήνων φορολογουμένων. Αυτό οπωσδήποτε δεν το θέλουμε. Δεν θέλουμε όμως και αυτό το ανελαστικό σύστημα, που επικρατεί σήμερα, που αδικεί επιχειρήσεις που έχουν τη δυνατότητα να λάβουν ρευστότητα και να αποπληρώσουν τα χρέη τους, γιατί αυτό δείχνει το παρελθόν τους ακόμα και τη δύσκολη περίοδο της οικονομικής κρίσης.

Για τα ελληνοτουρκικά που άκουσα από την Αξιωματική Αντιπολίτευση, θα ήθελα να σας πω να μην παίζετε με αυτά τα θέματα. Ο φθηνός εντυπωσιασμός με βάση κάποια δημοσιεύματα ή και κάποια γεγονότα, αν θέλετε, δεν λέει τίποτα. Η συγκεκριμένη Κυβέρνηση δύο προκλήσεις αντιμετώπισε, τις πλέον σοβαρές, δηλαδή την υβριδική επίθεση στον Έβρο –και νομίζω ότι αποσπάσαμε επαίνους από ολόκληρη την Ευρωπαϊκή Ένωση, αλλά κυρίως από τον ελληνικό λαό για την αντίδρασή μας εκεί- και την επιθετική πρωτοβουλία της Τουρκίας στη νοτιανατολική Μεσόγειο, όπου οι ένοπλες δυνάμεις της χώρας μας και κυρίως το ένδοξο Πολεμικό μας Ναυτικό ανταπεξήλθε πλήρως και έφυγαν οι γείτονες με την ουρά στα σκέλια. Έτσι ακριβώς όπως το ακούτε!

Όμως, για να μην είμαστε μόνο σε πνεύμα αντιπαράθεσης, εγώ θα σταθώ στη θετική είδηση της ημέρας, την οποία γνωρίζαμε από στοιχεία που δημοσιοποιήθηκαν το προηγούμενο τριήμερο, αλλά επιβεβαιώθηκε πλήρως κατά την έκτακτη σύνοδο των πρυτάνεων σήμερα από τον Πρύτανη του ΑΠΘ κ. Παπαϊωάννου. Θέλω να πω ότι η νεολαία μάς δείχνει τον δρόμο και οι ενεργοί φοιτητές μας σε ποσοστό 77% έχουν ήδη εμβολιαστεί και ετοιμάζονται να επιστρέψουν στην κανονικότητα και από την 1η Οκτωβρίου να γυρίσουν στη διά ζώσης φοίτηση και μάθηση.

Κυρίες και κύριοι συνάδελφοι, το 77% των φοιτητών μας των ελληνικών πανεπιστημίων εμβολιάστηκαν. Μάλιστα, αυτό το 77% ήρθε σε ένα πολύ σύντομο, πολύ βραχύ χρονικό διάστημα μόλις δύο, τριών μηνών που άνοιξαν οι πλατφόρμες για τις ηλικίες τους.

Πραγματικά η νεολαία δείχνει τον δρόμο σε όλους μας. Ο εμβολιασμός των φοιτητών, χωρίς πιέσεις, χωρίς φανφάρες, χωρίς τυμπανοκρουσίες, σε τέτοια ποσοστά, δείχνει πραγματικά ότι η νεολαία για την οποία γκρινιάζουμε, η «νεολαία των smartphones, των tablets, του διαδικτύου και όχι της πραγματικής ζωής», δείχνει ότι είναι ο πρωταγωνιστής της πραγματικής ζωής, δείχνει ότι πρωτοπορεί και μπορεί στα επόμενα χρόνια να οδηγήσει την κοινωνία μας σε καλύτερα μονοπάτια. Από το Βήμα της Βουλής θέλω να συγχαρώ όλους τους φοιτητές μας και έναν-έναν ξεχωριστά για αυτή τους την επιλογή στον δρόμο προς την ελευθερία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Μπουκώρο.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, ζητώ τον λόγο για ένα λεπτό.

**ΠΡΟΕΔΡΕΥΩΝ (Αθανάσιος Μπούρας):** Όχι, κύριε Γρηγοριάδη. Θα μου επιτρέψετε να μην σας δώσω τον λόγο. Υπήρξα δίκαιος σε όλους και δεν διέκοψα κανέναν.

**ΚΛΕΩΝ ΓΡΗΓΟΡΙΑΔΗΣ:** Να σας πω τον λόγο μόνο.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν θα δώσω τον λόγο. Δεν δίνω τον λόγο, γιατί όλους τους άφησα ως Κοινοβουλευτικούς Εκπροσώπους να θίξουν και άλλα θέματα. Δεν πρέπει να αρχίσει αντιπαράθεση. Δεν μπορώ να το κάνουν, θέλω για το καλό να το καταλάβετε, γιατί θα ζητηθεί και από άλλους μετά ο λόγος.

Κύριε Υπουργέ, έχετε τον λόγο, προκειμένου να ολοκληρωθεί αυτή η συζήτηση.

**ΧΡΙΣΤΟΣ ΔΗΜΑΣ (Υφυπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Σήμερα συζητάμε στο εθνικό Κοινοβούλιο, στην Ολομέλεια, την κύρωση δύο σημαντικών διεθνών συμβάσεων, πρώτον την προσχώρηση της Ελλάδας στην ερευνητική υποδομή ELIXIR και δεύτερον στην διακρατική συμφωνία που κυρώνουμε με το Μαρόκο στους τομείς της έρευνας και της τεχνολογίας.

Όπως γνωρίζετε, η διαδικασία προβλέπει ότι στην Ολομέλεια τον λόγο παίρνουν οι εισηγητές των κομμάτων που έχουν αντιρρήσεις στις επιτροπές. Και θέλω με αυτήν την ευκαιρία να ευχαριστήσω όλους τους εισηγητές και χαίρομαι πάρα πολύ που, εκτός από την Νέα Δημοκρατία, τις δύο αυτές συμβάσεις υπερψηφίζουν τόσο ο ΣΥΡΙΖΑ όσο και το Κίνημα Αλλαγής.

Από κει και πέρα θέλω όμως να σταθώ λίγο στην Αντιπολίτευση. Ακούστηκαν κάποια σχόλια ξεκινώντας από το Κομμουνιστικό Κόμμα Ελλάδας. Νομίζω ότι όλοι συμφωνούμε ότι το τελευταίο χρονικό διάστημα η έρευνα και η καινοτομία έχει αναρριχηθεί στην κορυφή της παγκόσμιας ατζέντας, λόγω της πανδημίας του κορωνοϊού και αν υπάρχει ένας λόγος για τον οποίο βρισκόμαστε σήμερα με φυσική παρουσία στο Κοινοβούλιο και έχει ανοίξει η οικονομία και σιγά-σιγά επιστρέφουμε σε μια κανονικότητα, είναι επειδή η παγκόσμια επιστημονική κοινότητα συνεργάστηκε και κατάφερε σε πολύ σύντομο χρονικό διάστημα να ανακαλύψει ασφαλή, αποτελεσματικά εμβόλια. Και ναι, θέλω να τονίσω ότι η ανταλλαγή δεδομένων, η πρόσβαση σε επιστημονικά δεδομένα έχει παίξει καθοριστικό ρόλο, ώστε να μπορέσουν οι εταιρείες, οι ιδιωτικές εταιρείες ως επί το πλείστον, να ανακαλύψουν αυτά τα ασφαλή, αποτελεσματικά εμβόλια, που η πλειοψηφία των Βουλευτών και της κοινωνίας έχει ήδη πραγματοποιήσει.

Άρα όταν μιλάμε για επιχειρηματικούς ομίλους οι οποίοι ευνοούνται από το ELIXIR πρέπει να σκεφτόμαστε ότι δεν ευνοούνται οι επιχειρηματικοί όμιλοι όσο κυρίως το σύνολο των πολιτών από την ανταλλαγή αυτών των επιστημονικών δεδομένων και είναι πάρα πολύ σημαντικό να ξέρουμε ότι η ανταλλαγή αυτών των δεδομένων οδηγεί σε σημαντικά επιστημονικά ευρήματα που σώζει χιλιάδες, για να μην πω εκατομμύρια, ζωές σε όλο τον κόσμο συμπεριλαμβανομένης και της Αφρικής, που άκουσα πιο πριν.

Άρα όσοι καταψηφίζετε σήμερα την προσχώρηση της Ελλάδας στην υποδομή την ερευνητική του ELIXIR να ξέρετε ότι στρέφεστε εναντίον οκτώ ερευνητικών κέντρων της χώρας και των επιστημόνων τους και οκτώ πανεπιστημιακών ιδρυμάτων της χώρας, που επίσης χρησιμοποιούν το ELIXIR. Αυτό το σημειώνω, γιατί όσοι ισχυρίζεστε ότι πράγματι πιστεύετε στην επιστημονική έρευνα, δεν έχετε καμμία δικαιολογία από το να μη ψηφίσετε σήμερα την προσχώρηση της Ελλάδας σε αυτήν την υποδομή.

Πάμε όμως τώρα στο επόμενο κόμμα, την Ελληνική Λύση. Άκουσα με πάρα πολύ ενδιαφέρον τον εισηγητή της Ελληνικής Λύσης τόσο στην επιτροπή όσο και εδώ πέρα. Θέλω να πω ότι ρωτήσατε και στην επιτροπή και σας διευκρίνισα και για τα ζητήματα των μικτών επιτροπών και για το πώς γίνονται οι διακρατικές συμφωνίες μεταξύ των δύο χωρών.

Άκουσα τώρα με πολύ μεγάλο ενδιαφέρον να λέτε ότι το Μαρόκο εξάγει αυτοκίνητα, και ότι δεν έχουμε αυτοκινητοβιομηχανία στη χώρα μας. Μιλήσατε πάρα πολύ σωστά για την ηλεκτροκίνηση στα αυτοκίνητα. Πράγματι δεν έχουμε αναπτυγμένη αυτοκινητοβιομηχανία στη χώρα, όμως είμαι σίγουρος ότι επειδή ασχολείστε με τα ζητήματα αυτά, θα έχετε παρατηρήσει την πολύ σημαντική επένδυση της e.go στη χώρα μας με τα ηλεκτροκίνητα αυτοκίνητα. Νομίζω ότι τέτοιου είδους διακρατικές συμφωνίες μόνο να προσθέσουν προς αυτήν την κατεύθυνση έχουν.

Αναφερθήκατε μετά στην ΑΟΖ, στη μετανάστευση και στα ναρκωτικά. Κύριε συνάδελφε, μιλάμε για μια διακρατική συμφωνία στον χώρο της έρευνας και της τεχνολογίας και εκεί πέρα σταματάει το ζήτημα. Άρα πρέπει να μιλάμε επί της συμφωνίας.

Αναφερθήκατε στους φορείς που ενδιαφέρονται. Οι φορείς θα εκδηλώσουν το ενδιαφέρον στη συνέχεια. Δεν μπορούμε από τώρα να προκαθορίσουμε ποιοι φορείς από τις δύο χώρες θα συμμετέχουν σε αυτά τα ερευνητικά προγράμματα.

Αναφερθήκατε, όμως, και στα χρήματα. Εδώ πέρα σάς πιάνω αδιάβαστο. Επειδή ξέρω ότι εσείς μελετάτε μέχρι και την τελευταία γραμμή, νομίζω ότι μπορείτε να ανατρέξετε πολύ εύκολα στην έκθεση που έχει κάνει το Γενικό Λογιστήριο του Κράτους, όπου αναφέρει ένα εκατομμύριο ευρώ για τρία με τέσσερα ερευνητικά προγράμματα της τάξεως των 250.000 ευρώ σε διάστημα δύο με τριών χρόνων. Συνεπώς εδώ πέρα έχουμε όλες τις απαντήσεις. Αντιλαμβάνομαι ότι για πολιτικούς λόγους θέλετε απλώς να διαφωνήσετε. Δεν υπερψηφίζετε μια διακρατική συμφωνία η οποία μόνο καλό μπορεί να κάνει και στις δύο πλευρές.

Όσον αφορά στο ELIXIR, ως δικαιολογία χρησιμοποιήσατε το ότι δεν συμμετέχει η Αυστρία στο ELIXIR. Εγώ θα σας πω ως αντεπιχείρημα ότι η συντριπτική πλειοψηφία των κρατών-μελών της Ευρωπαϊκής Ένωσης συμμετέχει στο ELIXIR και όντως καρπωνόμαστε τα αποτελέσματα αυτής της σημαντικής υποδομής.

Κλείνοντας, βλέπω ότι το ΜέΡΑ25 δεν έχει εκπρόσωπο στην Ολομέλεια, παρά το γεγονός ότι ο εισηγητής τού ΜέΡΑ25 αναγνώρισε κάποια σημαντικά ζητήματα των δύο συμφωνιών. Από τον Κοινοβουλευτικό Εκπρόσωπο, όμως, δεν άκουσα απολύτως τίποτα για τις δύο αυτές συμβάσεις. Νομίζω ότι είναι σημαντικό να αναδείξουμε το γεγονός ότι σε δύο σημαντικές διεθνείς συμβάσεις εν μέσω της πανδημίας του κορωνοϊού το ΜέΡΑ25 δεν άγγιξε καν το θέμα, δεν μίλησε για το ζήτημα, κάτι το οποίο θεωρώ ότι είναι επιεικώς απαράδεκτο και αντικοινοβουλευτικό.

Και πάλι καλώ τα κόμματα της Αντιπολίτευσης –γιατί υποτίθεται ότι η συζήτηση αυτή σήμερα γίνεται για τα κόμματα της Αντιπολίτευσης τα οποία διαφώνησαν ή εξέφρασαν επιφυλάξεις στην επιτροπή- για τελευταία φορά να ξανασκεφθείτε τη στάση σας. Εγώ θεωρώ ότι πρέπει να υπερψηφίσουμε τις δύο αυτές συμφωνίες και επαναλαμβάνω ότι είναι δύο συμφωνίες οι οποίες βοηθούν στην ανάπτυξη της επιστήμης και της έρευνας στην πατρίδα μας.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας**): Και εμείς ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου των σχεδίων νόμου του Υπουργείου Ανάπτυξης και Επενδύσεων και η ψήφισή τους θα γίνει χωριστά.

Προχωρούμε πρώτα στην ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Κύρωση της Συμφωνίας Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου του Μαρόκου στον Τομέα της Επιστημονικής και Τεχνολογικής Έρευνας».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Κύρωση της Συμφωνίας Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου του Μαρόκου στον Τομέα της Επιστημονικής και Τεχνολογικής Έρευνας |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ(ΑΛΛΑΓΗ ΣΕΛΙΔΑΣ) |

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Ανάπτυξης και Επενδύσεων: «Κύρωση της Συμφωνίας Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου του Μαρόκου στον Τομέα της Επιστημονικής και Τεχνολογικής Έρευνας» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου 69α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, προχωρούμε τώρα στην ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Κύρωση της Συμφωνίας Κοινοπραξίας ELIXIR για την ίδρυση της Ευρωπαϊκής Ερευνητικής Υποδομής Βιολογικών Δεδομένων στον τομέα της βιοεπιστήμης (ELIXIR)».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας Κοινοπραξίας ELIXIR για την ίδρυση της Ευρωπαϊκής Ερευνητικής Υποδομής Βιολογικών Δεδομένων στον τομέα της βιοεπιστήμης (ELIXIR) |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Ανάπτυξης και Επενδύσεων: «Κύρωση της Συμφωνίας Κοινοπραξίας ELIXIR για την ίδρυση της Ευρωπαϊκής Ερευνητικής Υποδομής Βιολογικών Δεδομένων στον τομέα της βιοεπιστήμης (ELIXIR)» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.73α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 11.45΄ λύεται η συνεδρίαση για αύριο, ημέρα Παρασκευή 24 Σεπτεμβρίου 2021 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία: 1) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας της Δημοκρατίας της Βουλγαρίας, του Υπουργείου Άμυνας της Τσέχικης Δημοκρατίας, του Υπουργείου Εθνικής Άμυνας της Ρουμανίας και του Υπουργείου Εθνικής Άμυνας της Τουρκικής Δημοκρατίας (ενεργούντος διά λογαριασμό της Κυβέρνησης της Τουρκικής Δημοκρατίας) σε σχέση με τη σύσταση, διοίκηση και λειτουργία του Κέντρου Αριστείας για Ολοκληρωμένη Αντιαεροπορική και Αντιπυραυλική Άμυνα (IAMD COE Operational MΟU)» και 2) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας της Δημοκρατίας της Βουλγαρίας, του Υπουργείου Άμυνας της Τσέχικης Δημοκρατίας, του Υπουργείου Εθνικής Άμυνας της Ρουμανίας και του Υπουργείου Εθνικής Άμυνας της Τουρκικής Δημοκρατίας (ενεργούντος διά λογαριασμό της Κυβέρνησης της Τουρκικής Δημοκρατίας), καθώς επίσης και του Στρατηγείου του Ανώτατου Συμμαχικού Διοικητή Μετασχηματισμού του ΝΑΤΟ αναφορικά με τη λειτουργική σχέση όσον αφορά το Κέντρο Αριστείας για Ολοκληρωμένη Αντιαεροπορική και Αντιπυραυλική Άμυνα (IAMD COE Functional Relationship MoU)».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**